Jar sme vítali hudbou aj remeslom
Beh s veľkonočnými vajíčkami, farebný tanec Klnky, pochod mažoretiek, drsnejší spev Paľa Drapáka  či tradičný od  Dúbravanky a Matice Slovenskej. Dúbravský veľkonočný jarmok písal v Dúbravke už svoj štvrtý ročník.  Ponúkal remeselný jarmok a Knižnú zónu bez peňazí od Projektu Život a program pred domom kultúry. V mestskej časti je akousi predzvesťou veľkonočných sviatkov jari.  
Apríl: Zápisy do škôl aj veľké upratovanie
Od septembra by mala v Dúbravke pribudnúť nová materská škola. Vzniká v priestoroch Strednej odbornej školy pedagogickej na Bullovej. Apríl bude o zápisoch detí do základných a materských škôl, no aj o upratovaní.
Kajakárka a olympijská reprezentantka Slovenska Martina Kohlová, herečka Henrieta Mičkovicová, herec Robert Roth, hudobník Martin Valihora, spisovateľ Pavol Rankov, či starosta Martin Zaťovič. Všetko absolventi dúbravských základných škôl. Ktorú školu vybrať pre dieťa? Ktorá čo ponúka, na čo sa špecializuje a aké má priestory?
Termín zápisov prváčikov sa blíži. Mestská časť je zriaďovateľom štyroch základných škôl, zápisy do nich plánuje v stredu 18. apríla a vo štvrtok 19. apríla v čase od 15.00 do 18.30. Apríl však nebude len o zápisoch školákov, ale aj škôlkarov. Mestská časť bude deti do materských škôl zapisovať elektronicky.  Žiadosť o prijatie dieťaťa do materskej školy na predprimárne vzdelávanie bude na webe, cez online formulár, dostupná 1. apríla.  Riaditeľky materských škôl budú žiadosti preberať osobne v stredu a vo štvrtok 25. a 26. apríla od 15.00 do 17.00.
Dúbravka je zriaďovateľom jedenástich materských škôl so 44 triedami, aktuálne pripravuje aj zriadenie novej materskej školy v budove Strednej odbornej školy pedagogickej na Bullovej, fungovať by mala od septembra.
Na apríl chystá mestská časť aj veľké upratovanie. Deň Zeme bude trvať tri dni – 20. až 22. apríla.
Lucia Marcinátová
V Dúbravke máme štyri školy. Kde sídlia a čo ponúkajú?
Zápis detí bude 18. a 19. apríla, rodič môže zapísať dieťa na ktorúkoľvek základnú školu. Školy však musia prioritne prijímať žiakov podľa školských obvodov, v Dúbravke sú štyri – Základná škola Beňovského, Nejedlého,  Pri kríži a Sokolikova. Pre orientáciu rodičov a uľahčenie rozhodovania sa pred blížiacim sa zápisom detí do prvých ročníkov prinášame prehľad všetkých.
Škola Beňovského je najstaršou dúbravskou základnou školou. Svoju históriu začala písať pri výstavbe sídliska v roku 1971. Stojí v príjemnom prostredí parku Družba v blízkosti zimného štadióna. 
V súčasnosti školu navštevuje 433 žiakov, ktorých vyučuje 28 učiteľov a 7 vychovávateliek. 
Zameriava sa na výučbu cudzích jazykov – anglický od 1. ročníka a  zvýšená týždenná dotácia v ďalších ročníkoch, nemecký jazyk od 5. ročníka a výučbu matematiky, slovenského jazyka a literatúry, infor-
matiky, prírodovedných predmetov, humanitných predmetov. V inovovanom školskom vzdelávacom programe posilňuje predmety – slovenský jazyk a literatúra, matematika, informatika, prírodovedné a humanitné predmety. 
Pravidelne organizuje pre žiakov školy mnohé aktivity zamerané na zvyšovanie čitateľskej, matematickej, finančnej a prírodovednej gramotnosti. Venuje sa aj environ-
mentálnej, mediálnej, multikultúrnej výchove, výchove k manželstvu a rodičovstvu, regionálnej výchove a ľudovej kultúre. Škola má aj bohatú mimoškolskú činnosť.
Základná škola má viaceré odborné učebne – tri multimediálne s interaktívnymi tabuľami alebo kreatívnou stenou, tri jazykové učebne s interaktívnymi tabuľami, fyzikálno-technickú, dve zrenovované telocvične, školskú knižnicu, zmodernizovanú žiacku kuchynku a herňu pre deti. Triedy disponujú interaktívnymi tabuľami a modernou technikou.
Škola sa pravidelne zapája do viacerých projektov a aktuálne rieši: Technika hrou od základných škôl od Nadácie Volkswagen Slovakia, Vedomostné ostrovy od Nadácie Volkswagen Slovakia, projekt Roots&Shoots za pomoci nadácie Green Foundation, v rámci ktorého bol otvorený náučný chodník Beňováčik v Parku Družba, Recyklohry, Pátrač Tino, Moja prvá škola, Projekt English One, Infovek, Škola podporujúca zdravie, Olománia, Play Energy, Detský čin roka, English week.
Škola na Sokolíkovej ulici v Bratislave bola založená 2. septembra 1974.  Ide o druhú najstaršiu školu v mestskej časti. Podľa najnovšieho zistenia  z archívnych záznamov bola škola zriadená 1. septembra 1972  a sídlila  na Húščavovej ulici.  Dnes sídli na ulici, pomenovanej podľa významného pedagóga a publicistu Andreja Sokolíka. 
V súčasnosti navštevuje školu 509 žiakov, ktorí sú rozdelení do 23 tried. V prvom ročníku sú štyri triedy.
Škola sa zameriava na výučbu cudzích jazykov a implementáciu informačných a komunikačných technológií do vyučovania predmetov. V prvom ročníku žiaci začínajú s anglickým jazykom, nemecký jazyk žiakom pribúda podľa odporučenia štátneho vzdelávacieho programu v 7. ročníku. Žiaci nižšieho stredného vzdelávania majú možnosť absolvovať týždenný intenzívny jazykový kurz s anglickými lektormi, žiaci primárneho vzdelávania si môžu  zlepšiť anglickú konverzáciu prostredníctvom krúžkov.
Okrem cudzích jazykov škola má navýšenú dotáciu hodín vo všetkých  prírodovedných predmetoch, hlavne v matematike. 
Ako jediná v Dúbravke, škola v tomto roku úspešne spustila spoluprácu so Športovou akadémiou Mateja Tótha, ktorá podporuje mladé športové talenty. Všestranný rozvoj žiaka škola podporuje aj cez netradičné športové aktivity – kinball, brennball, frisbee a ropeskipping.  
Škola sa venuje aj rôznym aktivitám vedúcim k poznávaniu regiónu,  ľudových tradícií, k rozvíjaniu multikultúrnej výchovy detí i environmentálnym aktivitám. V spolupráci s rodičmi a priateľmi školy úspešne zrealizovala projekt Babičkina bylinková záhrada, v ktorej žiaci môžu poznávať a pestovať tradičné bylinky. Rodičia i mestská časť pomohli s realizáciou obnovy doskočiska skoku do diaľky.
Počas výučby škola využíva špeciálne odborné učebne fyziky, chémie, biológie, žiacku dielňu, žiacku kuchynku, učebňu výtvarnej výchovy, počítačové učebne, modernú žiacku knižnicu, telocvične a športový areál. 
Základná škola Pri kríži začala písať svoju históriu 1. septembra 1976 ako Základná deväťročná škola Krajňákova. Dôležitým medzníkom v histórii školy bolo získanie právnej subjektivity v roku 1997 a zlúčenie ZŠ Pri kríži so ZŠ Pekníkova. 
V súčasnosti školu navštevuje 655 žiakov v 27 triedach. V prvom ročníku sú štyri triedy. Nachádza sa v pokojnom prostredí Dúbravky a je ľahko prístupná zo zastávky MHD.
Škola má tri učebne výpočtovej techniky s počítačmi  s prístupom na internet, školskú knižnicu, cvičnú kuchynku, dve telocvične, odborné učebne na vyučovanie biológie, fyziky a chémie, výtvarnej výchovy s hrnčiarskym kruhom a keramickou pecou, ekoučebňu  so školskou záhradkou v exteriéri. Odborné učeb-
ne sú vybavené modernými učebnými pomôckami zo získaných projektových zdrojov. Každá trieda je vybavená počítačom a dataprojektorom s premietacím plátnom. Školský areál bol revitalizovaný spolu s futbalovým miniihriskom.
Školský vzdelávací program – Učíme sa tvorivo a pre život, je posilnený o hodiny anglického a nemeckého jazyka. Anglický jazyk sa vyučuje od prvého ročníka, nemecký jazyk od siedmeho ročníka. V súčasnosti je od šiesteho ročníka časová dotácia anglického jazyka 5 hodín týždenne a nemeckého jazyka 2 hodiny týždenne.
Minulý rok škola slávnostne oslávila 40-tku,  základnej škole sa tiež podarilo v spolupráci so združením rodičov a pomocou grantov premeniť chátrajúcu plochu v areáli školy na takzvané Zelené átrium pre aktívne trávenie času žiakov.
Základná škola Nejedlého začala písať svoju históriu v septembri 1976, v časoch keď bola Dúbravka novým sídliskom s mladými rodinami. Sídli na Nejedlého ulici a je pomenovaná po českom muzikológovi, historikovi, prvom povojnovom ministrovi školstva a prvom predsedovi Československej akadémie vied.  Situovaná je mimo hlavnej cesty s dobrou dostupnosťou. 
Školu navštevuje v  súčasnosti 459 žiakov a má tri prvácke triedy, 18 tried.
K vybaveniu školy patria triedy s interaktívnymi tabuľami, dataprojektormi, počítačové učebne, školská kuchynka, knižnica s oddychovou zónou a okrúhlym stolom pre školský parlament, Nejedlíkov bumerang s kolotočom kníh, dve telo-
cvične, posilňovňa, tri multifunkčné ihriská s umelým povrchom, mini dopravné ihrisko, altánok pre zážitkové vyučovanie, pitné fontány,  náučný chodník s meteostanicou, slnečnými hodinami, záhradnými prvkami a pocitovým chodníkom. 
Vynovili sa šatne, školská jedáleň bola zariadená novými stolmi a krásnymi farebnými stoličkami. Na chodbe pri riaditeľni a v priestoroch pri počítačových učebniach boli zriadené relaxačné kútiky, kde si môžu deti oddýchnuť, prečítať knižky alebo sa zahrať spoločenské hry.
Školský vzdelávací program sa nesie v duchu Tvorivá škola – úspešný žiak.
Zameraný je na preferovanie jazykovej prípravy – slovenský, anglický a nemecký jazyk, na vzdelávaciu oblasť Zdravie a pohyb, environmentálnu výchovu. Anglický jazyk sa učí od prvého a nemecký od piateho ročníka. 
Základná škola  má rozšírené vyučovanie matematiky, informatiky, geografie, biológie, dejepisu, prírodovedy a  samostatný predmet finančná gramotnosť. 
(red)

Zápisy prváčikov sa blížia! Na čo nezabudnúť
Všetky deti, ktoré do konca augusta tohto roku dovŕšia šesť rokov, a aj tie, ktoré mali odloženú školskú dochádzku, čakajú aprílové zápisy do základných škôl na školský rok 2018/2019.
Mestská časť Bratislava-Dúbravka plánuje zápisy do základných škôl v stredu 18. apríla a vo štvrtok 19. apríla v čase od 15.00 do 18.30.
Počas týchto dní sa môžu na školách informovať aj zákonní zástupcovia detí, ktoré dovŕšia šiesty rok veku v čase od 1. septembra do konca kalendárneho roka, ak chcú požiadať o predčasné zaškolenie dieťaťa.
Na zápis potrebuje zákonný zástupca dieťaťa:  občiansky preukaz, rodný list, respektíve výpis z knihy narodených zapisujúceho dieťaťa a v prípade potreby preukázateľný doklad o zdravotnom postihnutí dieťaťa.

Podľa školských obvodov
Dúbravka má štyri základné školy, ktoré zriaďuje mestská časť a tri, ktoré patria iným zriaďovateľom – špeciálna, súkromná a britská. 
Miestne zastupiteľstvo určilo v roku 2004 školské obvody jednotlivých škôl, upravovalo ich v roku 2015. Podľa ulíc a trvalého bydliska tak patria obyvatelia k jednotlivým školským obvodom –  školám. 
Rodič môže zapísať dieťa na ktorúkoľvek základnú školu. Školy však musia prioritne prijímať žiakov podľa školských obvodov. 

Povinnosti a pokusy
O prijatí dieťaťa rozhoduje riaditeľ a musí tak urobiť najneskôr do 15. júna. Zapísať sa musí aj dieťa, ktoré bude navštevovať školu v zahraničí, a to v škole podľa trvalého bydliska.
Zápis je totiž povinný, porušenie zákonnej prihlasovacej povinnosti sa trestá ako priestupok a zákonný zástupca môže dostať pokutu. Na zápis treba prihlásiť aj deti zdravotne postihnuté a zároveň priniesť úradný doklad o druhu postihnutia, aby sa včas prijalo ich vhodné zaškolenie.
Nutné je tiež priniesť aj rodný list dieťaťa, občiansky preukaz jeho zákonného zástupcu a podľa potreby i doklad o zdravotnom znevýhodnení dieťaťa. Rodič bude musieť na zápise uvádzať údaje o sebe a o dieťati.
Lucia Marcinátová
Školské obvody
1. obvod  – Základná škola Pri kríži: Brižitská, Cabanova, Čiernohorská, Fedákova, Gallayova, Homolova, Jadranská, Kajerka, Karola Adlera, Kristy Bendovej, Martina Granca, Novodvorská, Ožvoldíkova, Pekníkova, Pod záhradami, Popovova, Pri kríži, Repašského, Štepná, Tranovského, Žatevná
2. obvod – Základná škola Nejedlého: Agátová, Dražická, Dúbravčická, Drobného, Kpt. Rašu, Lysákova, Na vrátkach, Nejedlého, Pri hrubej lúke, Saratovská, Sekurisova, Trhová, Ušiakova
3. obvod – Základná škola Sokolikova: Bezekova, Bujnákova, Galbavého, Jura Hronca, Chrobákova, Jána Valašťana Dolinského, K horánskej studni, Klimkovičova, Koprivnická, Kudlákova, Oskorušová, Pántikova, Plachého, Považanova, Sokolíkova, Strmé sady, Strmý bok, Švantnerova, Talichova, Tavarikova osada, Tulipánová, Vendelínska, Záhradkárska
4. obvod – Základná škola Beňovského: Bagarova, Batkova, Bazovského, Beňovského, Bilíkova, Bošániho, Bullova, Červeňákova, Damborského, Hanulova, Harmincova, Húščavova, Janka Alexyho, Landauova, Lipského, Ľuda Zúbka, M. Sch. Trnavského, Nemčíkova, Polianky, Pri štadióne, Violy Valachovej
Materské školy: Zapisovanie elektronicky a nová škôlka
Riaditeľky materských škôl budú žiadosti o prijatie dieťaťa do materskej školy preberať osobne 25. a 26. apríla od 15.00 do 17.00 hod.
Vlani prvýkrát s cieľom zrýchliť a zefektívniť, tento rok po premiére opätovne. Mestská časť Bratisla-
va-Dúbravka bude deti do materských škôl zapisovať elektronicky. 
Stačí kliknúť na web mestskej časti www.dubravka.sk a v sekcii potrebujem vybaviť – prijatie dieťaťa do materskej školy vyhľadať online formulár. 
„Elektronickou registráciou chceme odstrániť nezrovnalosti pri zadávaní osobných údajov detí a rodičov a okrem toho zjednodušiť postup pri triedení žiadostí,“ vysvetlil prednosta miestneho úradu Rastislav Bagar. Niektorí rodičia totiž prihlasovali dieťa na niekoľko materských škôl súčasne, čím vznikali duplicitné žiadosti.
V prípade, že rodičia registráciu elektronicky nevyplnia, neskôr to na základe odovzdanej prihlášky na predprimárne vzdelanie urobí zamestnanec miestneho úradu.

Ako to funguje
Zákonný zástupca dieťaťa vyplní elektronický formulár, na kontaktné e-mailové adresy, ktoré uvedie v žiadosti, dostane následne potvrdzujúcu správu. 
V prílohe tohto e-mailu nájde žiadosť, ktorú vytlačí, zanesie ošetrujúcemu lekárovi na potvrdenie zdravotného stavu dieťaťa a doplnenie informácie o absolvovaných očkovaniach. 
Potvrdenú a podpísanú žiadosť osobne odnesie riaditeľke tej materskej školy, ktorú uviedol v žiadosti ako prvú v poradí. 
„Žiadosť o prijatie dieťaťa do materskej školy na predprimárne vzdelávanie bude na webe cez online formulár dostupná 1. apríla,“ hovorí Ľubica Szilasiová zo Školského úradu Bratislava-Dúbravka a Lamač. 
Riaditeľky materských škôl budú žiadosti preberať osobne v stredu a vo štvrtok 25. a 26. apríla od 15.00 do 17.00 hod. Pre potvrdenie od pediatra musia totiž rodičia odovzdať žiadosť aj osobne do vybranej materskej školy. 
Návštevu materskej školy však rodičom odporúča aj vedenie škôlky a školský úrad, pri zbieraní žiadostí sa môžu totiž deti zoznámiť s prostredím a riaditeľka s deťmi.
Na zápis potrebuje zákonný zástupca aj občiansky preukaz na nahliadnutie pre riaditeľku. 
V prípade, že ide o dieťa so špeciálnymi výchovno-vzdelávacími potrebami, zákonný zástupca predloží aj vyjadrenie príslušného zariadenia výchovného poradenstva a prevencie.
Nová materská škola
Dúbravka je zriaďovateľom jedenástich materských škôl so 44 triedami, aktuálne pripravuje aj zriadenie novej materskej školy v budove Strednej odbornej školy pedagogickej školy na Bullovej. Pôjde o štvortriednu materskú školu s kapacitou 82 miest a fungovať by mala od septembra.
Žiadosti o miesto vo vznikajúcej materskej škole na Bullovej bude zbierať školský úrad v budove miestneho úradu na ulici Pri kríži do konca apríla v čase úradných hodín.
„Projekt Materskej školy Bullova je pred dokončením. Všetky realizované práce na rekonštrukcii vnútorných priestorov sú dokončené, zostáva ešte sprevádzkovať kotolňu,“ približuje projekt Lucia Forman, hovorkyňa Bratislavského samosprávneho kraja. „Následne materská škola musí prejsť preberacím konaním stavebných prác od zhotoviteľa a po prevzatí diela prebehne kolaudačné konanie. Odhadovaný čas ukončenia kolaudácie je polovica apríla.“
Aby mohla materská škola fungovať, musí mestská časť ešte vybaviť interiér, dvor a ihrisko.  Nová materská škola by mala začať fungovať od septembra, bude jedinečná v tom, že v jednom objekte spojí strednú odbornú školu, ktorá pripravuje budúce vychovávateľky a učiteľky materskej školy. Praxovať by tak mohli študenti priamo v školskom objekte. 

Vek a trvalý pobyt
Už pred dvomi rokmi začala mestská časť Bratislava-Dúbravka s kritériami pre prijímanie detí do materských škôl. Prioritou bolo zobrať všetky trojročné deti s trvalým pobytom v Dúbravke. Dobrou správou je, že vlani sa podarilo prijať všetky dúbravské deti, ktoré do konca roka 2017 dovŕšili tri roky veku. O prijatí dieťaťa rozhoduje riaditeľka materskej školy, kritériá sú pre prijímanie odporúčacie. Vedenie Dúbravky chce prioritne dať priestor dúbravským deťom. Zaváži tiež vek dieťaťa i súrodenec v materskej škole.
Prednostne musia materské školy podľa zákona prijímať päťročné deti a deti s odloženým začiatkom plnenia povinnej školskej dochádzky a deti s dodatočne odloženou povinnou školskou dochádzkou.
Aktuálne majú materské školy 1013 miest, s novou materskou školou to bude 1095.
Do materskej školy patrí dieťa, ktoré je zmyslovo, telesne a duševne zdravé, nevyžaduje špecifickú zdravotnú a výchovno-vzdelávaciu starostlivosť a malo by mať samoobslužné návyky. Dieťa teda musí byť bez plienky a cumlíka. Musí vedieť ísť na toaletu, obliecť sa, umyť ruky a jesť s lyžicou.
Text a foto: Lucia Marcinátová

Neprehliadnite:
• Dúbravka je zriaďovateľom jedenástich materských škôl;
• do materských škôl sa prijímajú deti spravidla od troch do šiestich rokov, výnimočne, ak je voľná kapacita, možno prijať dieťa od dvoch rokov veku;
• odovzdávanie žiadostí s potvrdením od ošetrujúceho lekára dieťaťa bude v materských školách prebiehať 25. a 26. apríla, nezabudnúť si vziať občiansky preukaz;
• o prijatí rozhodne riaditeľka materskej školy spravidla do 15. júna;
• rodičia neprijatých detí by mali počkať do 15. septembra, či do materských škôl nastúpia všetky prijaté deti.
Mesto stále nemá termín modernizácie trate
Oprava električkovej trate už mala prebiehať, no ešte nie je známy ani termín jej spustenia.
Od tunela pod Hradom až po zastávku Damborského. Tento úsek električkovej trate, takzvaná Karlovesko-dúbravská  električková radiála, mala prechádzať modernizáciou. Jej spustenie mesto avizovalo viac než pred rokom. Doteraz však nepozná ani termín, kedy sa práce začnú. 
Rekonštrukcia trate by sa mala dotknúť cestujúcich nielen z Dúbravky a Karlovej Vsi, ale aj zo Záhoria či Devínskej Novej Vsi, ktorí mestskou časťou prechádzajú.  Odstavená električková trať totiž skomplikuje aj dopravu na problematickej Harmincovej ulici. 
„Termín začiatku realizácie stavebných prác nie je možné určiť, závisí od úspešného ukončenia verejného obstarávania a potrebnej doby na kvalitné zrealizovanie stavby,“ opisuje aktuálny stav príprav Zuzana Onufer, hovorkyňa hlavného mesta. 
Vysvetľuje, že proces verejného obstarávania má svoj legislatívny priebeh. Od 22. januára  prebieha podľa nej vyhodnotenie ponúk záujemcov na zhotoviteľa tejto stavby. 
S modernizáciou trate súvisí aj podchod na zastávke Damborského pri Dome služieb. Jeho opravu hlavné mesto avizovalo spolu s rekonštrukciou trate. Trať však ostáva nezmenená a spolu s ňou aj podchod. 
Množia sa sťažnosti a aj obavy obyvateľov. Upozorňovali na havarijný stav prístrešku na zastávke Damborského.  Urgencie, maily zo strany mestskej časti pomohli. Dopravný podnik zabezpečil riešenie havarijného stavu prístrešku na zastávke Damborského v smere do Dúbravky.
Hlavné mesto plánuje počas modernizácie trate na Damborského združenú zastávku.  „Podchod sa stavebno-technicky upraví podľa súčasných noriem,“ hovorí Onufer. „Zastávka sa stane združenou, cestujúci budú môcť nastúpiť z jednej zastávky aj na autobus, aj na električku.“
Modernizácia Karlovesko-dúbravskej radiály má zahŕňať  6 767 metrov trate, 26 nástupíšť vrátane 17 priecestí a 19 priechodov pre chodcov. Pôjde tak o rozsiahly a časovo náročný projekt.
Text a foto: Lucia Marcinátová
Podchod  majú kontrolovať kamery
Najmä vo večerných hodinách otázky v hlave, či vôbec vstúpiť dnu. V noci miesto obchádzané, cez deň tolerované, ale prechádzané s „klapkami na očiach“ a „štipcom na nose“. Podchod pri Obchodnom centre Saratov.  O jeho oprave hovorí mesto roky, meniť sa mal už pri modernizácii električkovej trate v roku 2014. Zatiaľ stojí, čaká. Dočkať by sa mal v najbližších mesiacoch. Aspoň tak hovorí o jeho premene magistrát hlavného mesta.
Bočné steny bez skla, vo vnútri počmárané,  dlažba vypadnutá, sem-tam miesto nej jama, topánka sa ponorí do vody.  Dnešný stav frekventovaného podchodu pri Obchodnom dome Saratov. Meniť by sa mal začať tento rok.  
„V súčasnej dobe prebieha proces verejného obstarávania pre výber zhotoviteľa stavby,“ približuje Zuzana Onufer, hovorkyňa hlavného mesta. „S realizáciou by malo mesto začať v priebehu druhého kvartálu tohto roku.“
Rekonštrukcia by mala podľa odhadov hlavného mesta stáť okolo 300-tisíc eur, zameraná má byť na obnovu povrchov stien, stropu a portálov, výmenu existujúceho zábradlia. „Cieľom je zlepšiť celkového vizuál podchodu,“ dodáva Onufer.  

Výťahy, bariéry
Podchod majú doplniť výťahy, aby bol prístupný aj pre hendikepovaných, seniorov a mamičky s kočíkmi. Má ísť o nové hydraulické osobné plošinové výťahy. Prístup k nim má byť zabezpečený pomocou oceľových lávok so zábradlím.
„Betónové poruchy stien  a stropov budú opravené sanačným systémom a vyrovnané podkladovou omietkou. Poškodené miesta existujúcich podláh budú vyspravené novou asfaltovou zálievkou,“ opisuje hovorkyňa.

Kamery napojené na políciu
Novinkou, ktorá má zvýšiť bezpečnosť pohybu chodcov, majú byť kamery. Zuzana Onufer hovorí, že v podchode bude inštalovaný digitálny kamerový systém s prepojením na kamerový systém hlavného mesta, ktorý monitoruje mestská polícia.
„Súčasne sa budú opravovať aj povrchy pred schodiskami z hľadiska užívania osobami so zrakovým postihnutím, dôjde k zlepšeniu umelého osvetlenia v podchode. V rámci rekonštrukcie  bude kompletne vymenená elektroinštalácia vrátane prípojky nízkeho napätia. Umelé osvetlenie bude riešené LED svietidlami.“
Podchod dokresľuje aj jeho okolie. Na jednej strane s ním susedí ubytovňa ministerstva vnútra, ktorá je havarijnom stave, počas častých veterných dní v Dúbravke z nej odlietajú plechy, kusy tehál.
Text a foto: Lucia Marcinátová
Poslanecké dni v apríli
Miestny úrad Žatevná 2, 
prízemie 17.00 – 18.00 h
9.  apríl - M. Burkert, A. Dobroľubov
16. apríl - M. Filípek, L. Gula
23. apríl - J. Ružovič, J. Horan
30. apríl - T. Husár, P. Illý

Miestne zastupiteľstvo, 17. apríl, 15.00 h 
Kultúrne centrum Fontána na Ožvoldíkovej 12
Zasadnutie môžete sledovať aj online prostredníctvom Dúbravskej televízie

Kevická: Mám trénerku –  seba
Skromné dievča, za ktoré hovorí jej nadšenie a pozitívna energia. Usmievavá Dúbravčanka Lucka Kevická, ktorá s loptou dokáže čarovať. Pre zranenia odišla od futbalu, ktorý hrala v rámci starších žiačok v Slovane Bratislava, s loptou však ostala dodnes. Začala sa venovať freestyle futbalu. Nedávno si z majstrovstiev sveta v Japonsku odniesla v rámci ženskej kategórie tretie miesto.
Freestyle futbal. Bežný človek asi nevie, čo si pod tým má predstaviť. Priblížte nám šport, ktorý robíte.
Venujem sa freestyle futbalu,  je to vlastne žonglovanie s loptou, no nie iba na nohách v stoji, ako robia futbalisti, ale aj rôzne triky na hlave alebo v sede. Je to dosť kreatívne. Hovoríme freestyle, čiže je to neobmedzené.

Vravíte kreatívne. Ako vznikajú vaše choreografie, ako ich tvoríte?
Choreografiu si každý vymýšľa sám, a aj si sám vyberá, ktoré triky sa chce učiť, ktoré sa mu páčia. Niektorí si vymýšľajú aj vlastné triky, no je už veľmi ťažké vymyslieť niečo nové, keďže na svete je veľmi veľa ľudí, ktorí sa tomu venujú. Ja si vymýšľam nové kombinácie trikov, ako ich spolu skombinovať, aby to vyzeralo dobre. 

Ako vyzerá váš tréning?
Na začiatku sa zľahka rozcvičím, potom trénujem nové veci, ktoré sú pre mňa ťažké aj na kondíciu. Robím ich, kým mám veľa síl, aby som sa pri tom nezranila, asi po hodinke prejdem na ľahšie a potom ku koncu tréningu na triky na hlave alebo v sede, pri ktorých sa človek nemôže až tak zraniť. 

Máte aj trénera?
Nemám. 

Čiže ste si sama trénerkou.
Áno, ale radím sa, napríklad s chalanmi z Českej republiky. Aj teraz, keď som bola na súťaži, som sa pýtala Čecha, či mám ísť prvá v battle (v športovom súboji pozn. red.) ja alebo súperka. Mala som možnosť si vybrať, lebo vždy má tú možnosť vyššie nasadená.

Čo vám poradili?
„Vždy si vyber súperku,“ povedali mi. Len keď súperka začne veľmi dobre, vie ma to rozhodiť, takže občas si vyberám aj sama seba. 

Hovoríte, že sa radíte s chlapcami z Českej republiky. Ako je u nás rozšírený tento šport?
Na Slovensku sa to za posledné dva roky rozšírilo tak, že máme zopár začiatočníkov, preto som sa rozhodla, že  zorganizujem v Bratislave aj súťaž. 

Začiatočníci, to sú deti, ľudia akého veku?
Nie je to vekovo ohraničené, keď sa hovorí o freestyle, znamená to, že to môže robiť ktokoľvek a začať môže kedykoľvek.  Máme aj deti a máme aj starších. 

Ste už teda v pozícii aj akéhosi trénera?
Dá sa to tak povedať, v Čechách som napríklad bola na freestylových kempoch pre deti už dvakrát ako trénerka.

Priblížte nám váš posledný úspech, o akú súťaž šlo.
Išlo o majstrovstvá sveta DAZN World Freestyle Masters v Japonsku. Skončila som tretia, kvalifikovať sa mohlo osem žien a šestnásť mužov.  Súťažili sme jeden deň, systém bol pavúkový, bola som nasadená druhá z ôsmich žien. Prvý battlle som mala s Ruskou, ktorý som vyhrala. Potom prišlo semifinále s Američankou, proti sebe sme súťažili už niekoľkokrát, zatiaľ som vždy vyhrala, ale vždy to bolo veľmi tesné, sme dosť vyrovnané. 
Teraz nevieme, čo sa stalo, ale obidve sme išli zle, sme sa možno báli sami seba navzájom, bol tam rešpekt, obava, prehrala som nakoniec...

Každý battle potom hodnotí porota?
Ideme trikrát 30 sekúnd, porotcovia sú traja a každý má na záver zdvihnúť tabuľku s jedným menom, kto postupuje ďalej. 

S Američankou ste prehrali, čo bolo potom?
Hra o tretie miesto. Battle som mala so svojou spolubývajúcou Holanďankou, sústredila som sa a povedala som si, že pôjdem dobre a aj sa to podarilo. 

Súťažili ste v ženskej kategórii, aké staré dievčatá sa zúčastňujú súťaží?
Bola som tam ako 24-ročná, myslím, tento rok najstaršia. Chodia tam zväčša dievčatá okolo 20-tky.

Aké bolo Japonsko, boli ste tam už niekedy?
Bola som tam pred piatimi rokmi na súťaži, bol to vtedy môj prvý let lietadlom v živote. Organizoval nám to Red Bull, to bola iná súťaž.
Mali ste možnosť spoznať niečo z Japonska?
Boli sme v Tokyu týždeň a mali sme dosť času popozerať, čo sme chceli. Je to iná kultúra, ľudia sú nižší, tak som si nepripadala taká stratená (smiech) a videla som cez nich.

Ako na vás veľkomesto pôsobilo?
Je väčšie než Bratislava, je tam veľa ľudí. Najmä v centre, keď idete po ulici, musíte dať pozor, aby ste do niekoho nenarazili. Čítala som, že nemáme jazdiť metrom v špičke, keď sa chodí do práce alebo z práce, tak sme cestovali v iných časoch. Majú to tam pekne zorganizované, keď ľudia čakajú na metro, postavia sa do radu, vedia, kde zastavia dvere metra a v takom poradí nastupujú. 

Chodíte na vysokú školu na manažment, dá sa to skĺbiť s tréningami, športom?
Je to ťažšie, ale dá sa to. Nie som síce možno na súťaži a pri tréningoch tak psychicky uvoľnená, keď myslím na povinnosti a nemám toľko času. 

Trénujete aj v Dúbravke?
V lete, keď je pekne, tak vonku. Zväčša na ihrisku pri britskej škole na Pekníkovej. Je tam mäkší tartan.
Lucia Marcinátová
Snívam o olympijskej medaile
Čakali sme suverénneho mladého chlapca, no stretli sme sa so skromným a pokorným športovcom. Má jedenásť rokov, našliapnuté na úspešnú kariéru, zostáva nohami pevne na zemi. Na vysvedčení samé jednotky, v bazéne úspechy. Dúbravčan, žiak  Základnej školy Sokolíkova, SAMUEL KOŠTÁL láme slovenské rekordy a je veľkou plaveckou nádejou. Patrí medzi 45 najlepších športovcov na Slovensku v kategórií od 12 do 18 rokov. K rozhovoru sme prizvali aj jeho otca, RÓBERTA, ktorý je bývalým plavcom a zároveň niekdajším majstrom sveta v  hokejbale.  V súčasnosti sa pohybuje aj s manželkou v oblasti plaveckých športov, ktorá sa tiež hrdí titulom majsterky sveta masters v plávaní.
Ako vyzerá tvoj klasický deň?
Samko: V pondelok o piatej sa zobudím na ranný tréning, začínam od šiestej. Po ňom idem do školy a po škole opäť na tréning. Trénujem každý deň, teda okrem nedele a štvrtka, no vo štvrtok mám gymnastiku, ako akýsi doplnok k plávaniu, na ktorú chodím už osem rokov. Cez víkendy mávame „suché“ tréningy alebo mávame preteky, ktoré niekedy trvajú jeden deň, inokedy celý víkend.

Kedy si začal s plávaním?
Samko: So športovým plávaním som začal v siedmich rokoch, no dovtedy som chodil na všelijaké pohybové kurzy, krúžky a aj na plávanie.
Otec: Musím povedať za neho, že plával už v šiestich mesiacoch, chodili sme na  baby plávanie. Potom sme si dali pauzu, no tým, že my s manželkou sa „túlame“ po bazénoch, po pretekoch, tak sme ho brávali so sebou a ostal „v tom“. Musím však povedať, že Samko si túto cestu vybral sám, my sme ho do ničoho nenútili, no plavecké predpoklady po rodičoch má.

Ako zvládaš školu aj plávanie súčasne?
Samko: Som šiestak, nemám individuálny študijný plán, no napriek tomu sa učím dobre. Sám si zadeľujem čas. Po škole sa naučím doma pred tréningom, čo nestihnem, dorábam večer.

Aké to je byť držiteľom toľkých slovenských rekordov?
Samko: Veľmi to nevnímam. Výsledky v tomto veku sú super, no zatiaľ ešte nič neznamenajú. Aspoň taký mám názor. Samozrejme, keď vyhrám, te-
ším sa z toho. Potom ma to prejde a sústredím sa na iné.
Otec: Aby som to vysvetlil, on na plaveckých majstrovstvách mladších žiakov 9-krát štartoval a získal pritom 9 prvých miest a zároveň urobil 4 slovenské rekordy, v jednej disciplíne dokonca dvakrát. Na druhej strane, od malička pláva výborne, no až od tohto veku mu môžu byť zapisované slovenské rekordy, keďže rekordy v Slovenskej republike sú evidované až od 11 rokov.

Aké sú teda tvoje plány do budúcna?
Samko: Mojím najväčším snom je medailovo sa umiestniť na olympijských hrách. Najbližší plán je však zúčastniť na EYOF, čo je letná verzia olympijského festivalu mládeže. Bude v roku 2021 v Košiciach.

Aký štýl plávaš?
Otec: Samko je veľmi všestranný, pláva všetky spôsoby. Najslabšie mal prsia, ale v tých sa tiež veľmi zdokonalil. Bývalá úspešná slovenská plavkyňa Martina Moravcová povedala, že štyridsať rokov nevidela nikoho tak plávať motýlik.
Samko: Podarilo sa mi prekonať 41-ročný rekord Marcela Géryho (bývalého reprezentanta Československa pozn. red.) na 100 a 200 metrov v štýle motýlik. Géry bol medailista z olympiády, v tom čase už za Kanadu. Za „nás“ bol viacnásobný juniorský majster Európy. 
Bolo jasné od útleho detstva, že budeš športovcom?
Otec: Keď bol maličký a pozorovali sme ho skákať napríklad na trampolíne, nevyzeralo to, že bude športovec, skôr to vyzeralo, že sa bude uberať iným, pokojnejším smerom.  Hovorili sme si, že aký paradox, rodičia obaja športovci a dieťa pokojné. No potom sa to zmenilo. 
Samozrejme, akokoľvek by sa rozhodol, rešpektovali by sme to. Sme radi, že športuje, Samko výborne lyžuje, a zároveň rád korčuľuje a bežkuje. Najmä nás teší, že to robí s radosťou. Máme ešte ďalšieho syna, ktorý hrá aktívne hokej, čiže mávame športové víkendy.

Chodievate so Samkom na preteky?
Otec: Samko už chodieva sám, kade tade do Nemecka, Berlína, Grazu s klubom.

Kto ťa najviac motivuje?
Samko: Rodičia a rôzni úspešní športovci, napríklad Martina Moravcová.

Baví ťa plávanie stále, alebo sú aj dni, keď sa ti nechce?
Samko: Častejšie sa stáva, že sa mi nechce učiť.
Otec: Čo sa týka plávania, nikdy sme nemali problém a Samko nikdy neuvažoval nad tým, že by s tým prestal. Čo sa týka času s kamarátmi, aj ten si vie nájsť a vynahradiť si ho. Cez víkend vybehnú na bicykel a dobehnú zameškané. Výhodou ostáva, že nemá toľko tréningov ako jeho rovesníci v iných plaveckých kluboch takže mu ostáva čas aj na zábavu.
Zuzana Morávková
Nehrať sa s ohňom!  Učí nová omaľovánka
Dúbravka má nové edukačné pomôcky pre materské a základné školy. Ich cieľom je požiarna prevencia.
„Oheň je dobrý sluha, no zlý pán,“ hovorí nová hasičská omaľovánka určená pre dúbravských predškolákov. Vydal ju Dobrovoľný hasičský zbor mestskej časti Bratislava-Dúbravka v spolupráci s miestnym úradom. Radí, čo robiť, ako privolať pomoc a aj to, ktoré veci sú nebezpečné. 
Okrem omaľovánky je novinkou aj pracovný zošit s názvom „Požiare“, ktorý je určený pre prvý stupeň základných škôl a obsahuje 23 strán s mnohými úlohami.
Pracovné zošity a aj omaľovánku si deti budú môcť po vyplnení zobrať domov, aby si  spoločne s rodičmi zopakovali správne postupy, ako sa zachovať v prípade vzniku požiaru alebo ako sa správať, aby žiadna mimoriadna udalosť nevznikla.
„Dobrovoľný hasičský zbor obce Bratislava-Dúbravka v minulom roku komunikoval, spolupracoval a následne sa inšpiroval projektmi neziskovej organizácie Záchranný kruh,“ približuje Matej Filípek, iniciátor projektu, miest-
ny poslanec a veliteľ dobrovoľného hasičského zboru obce v Dúbravke. „Organizácia Záchranný kruh pôsobí na území Českej republiky, združuje záchranárske subjekty a ďalšie inštitúcie, spoločnými silami vyvíjajú a realizujú systém informovania, vzdelá-
vania a prevencie v oblasti bežných rizík a mimoriadnych udalostí.“
Veliteľ dobrovoľného hasičského zboru obce dodáva, že doteraz Dúbravke edukačné pomôcky, ktoré majú výrazne zlepšiť vyučovací proces  detí a prevenciu, chýbali. Na tlač omaľovánok a pracovných listov a tiež nákup nových edukačných pomôcok prispela mestská časť  Bratislava-Dúbravka.

Obrázky, poster a dosková hra
V rámci edukácie a požiarnej prevencie zakúpil dobrovoľný hasičský zbor obce viaceré didaktické pomôcky.  Ide o drevený paraván so záchranárskymi obrázkami určený na výučbu predškolákov. Deti sa v rámci neho zoznamujú so záchranármi, ich vybavením, telefónnymi číslami a možnými rizikami. Farebné obrázky na 42 kartách  k sebe priraďujú do dvojíc.
Na vyučovanie slúži aj dosková hra „Zachráň sa“, počas nej sa deti zoznamujú so základnými pravidlami správania sa v prípade mimoriadnych udalostí, ako napríklad dopravná nehoda, lesný požiar, letecká nehoda, únik nebezpečnej látky, povodeň, požiar budovy, víchrica, výbuch plynu, zemetrasenie.
Druhá dosková hra „Požiare“ zahŕňa päť vzdelávacích hier: Schované obrázky, Požiarne cvičenie, Behacie pexeso, Kvarteto a Čo si zapamätáš. K jednotlivým hrám sú k dispozícií pracovné a metodické listy. Tému zakladania ohňa v prírode, možné riziká a správne postupy vysvetľuje ďalšia dosková hra „Majster ohňa“. 
Doplnkom pomôcok na výučbu v domácnosti je poster „Domček rizík“. 

Hasiči do škôl
Vďaka novým interaktívnym metódam sa deti a žiaci oboznamujú  s viacerými rizikami, ktoré môžu vzniknúť v domácom prostredí. V spojení s dataprojektorom je k dispozícií i sada 13 interaktívnych kurzov na CD určená pre materské a základné školy. Obsahuje témy – Bežné riziká, Osobné bezpečie, Mimoriadne udalosti, Požiare, Dopravná výchova, Atmosférické poruchy, Havárie, Zemetrasenie, Terorizmus, Povodne a Príručku prvej pomoci.
Počas školského roka plánujú dúbravskí dobrovoľní hasiči navštevovať deti predškolského veku v materských školách a aj žiakov prvého stupňa základných škôl.
(mf, lum)
Seniorka: Na stredajšie tréningy sa teším už od nedele
V Dúbravke už viac ako dva roky fungujú tréningy pamäti. Každú stredu sa v budove miestneho úradu na Žatevnej 4 stretávajú dve skupinky seniorov, aby si potrénovali pamäť, rozprúdili myseľ, aby boli čo najdlhšie duševne fit. Tréningy prebiehajú pod vedením lektorky Alexandry Palkovič, prvá skupina od 10.00 - 11.20 a druhá skupinka od 11.30 – 13.00.  Opýtali sme sa dúbravských seniorov, prečo tieto kurzy navštevujú.
„Rada sem chodím, lebo sa tu stretnem s ostatnými seniormi a robím niečo pre svoju pamäť,“ hovorí pani Mária M.
Pani Mariška prezradila: „Veľmi ma to tu baví, robíme zaujímavé cvičenia, vždy odídem domov s dobrým pocitom naplnenia.“
„Ja sa na stredy s našou lektorkou Saškou vždy veľmi teším už od nedele (smiech).  Je tu skvelá a priateľská atmosféra. Vždy sa dozvieme aj niečo navyše nielen o funkciách mozgu, ale aj o sebe. Napríklad o tom, v čom som dobrá, alebo čo potrebujem zlepšiť. Stretnutia sú pre mňa nesmierne podnetné,“ vraví pani Zdenka M.
Pani Emília B. priznáva: „Predtým som si myslela, že už som stará a je normálne, že mi pamäť až tak neslúži. Na našich lekciách som však zistila, že ani v starobe nemusíme zabúdať a správnymi cvičeniami si kondíciu pamäti vhodne cvičíme. Oceňujem aj odbornosť a záujem našej lektorky. Nič nie je stratené!“
„Stretla som sa tu s veľa témami, dozvedela mnoho nového. Na lekciách vládne pohodová a priateľská atmosféra, veľa sa nasmejeme a stihneme sa aj porozprávať o bežných veciach okolo nás,“ opísala pani Anka M.
„Rozšírila som si obzory. Teším sa na ďalšie témy a lekcie, plné cenných rád,“ dodala pani Želka M.
K tréningom mozgu sa možno ešte pridať. Stačí kontaktovať lektorku na e-mailovej adrese: alexandra.palkovic@gmail.com
(red)
Listáreň: Všímajte si skôr politológov ako politikov
Posledné udalosti v našej spoločnosti nás asi nenechávajú byť nevšímavými. Spoločnosť je polarizovaná, sme na rázcestí  a  možno ide aj o rozhodujúce obdobie, keď si musíme povedať,  ktorou cestou sa vydáme. Možno hovorím za nás skôr narodených, lebo priznajme si, že sme predsa len skôr ovplyvniteľní, ako ostatné skupiny obyvateľstva.
Ak  sa napriek rôznym vážnym udalostiam a indíciám v súčasnosti, ktoré traumatizujú celú spoločnosť, nevieme prikloniť na tú alebo onú stranu, možno bude východiskom pre nerozhodných všímať si viac ako politikov vyjadrenia politológov. Sú to kvalifikovaní odborníci pre analýzu rôznych udalostí  a protichodných vyjadrení, nielen čelných predstaviteľov štátu, ale aj ostatných činiteľov v spoločnosti. Tu by sme mohli nájsť potrebnú mieru objektívneho hodnotenia, lebo objektívnosť podávania rozborov a analýz je ich povinnosťou.  
A ak ani tu nenájdeme tú „svoju pravdu“, načo máme istotne nárok, tak by bolo asi vhodné zamyslieť sa nad sebou, či sme niečo chybne nezhodnotili.  Každý z nás je omylný, no pomýliť sa v túto chvíľu  môže mať neblahé dôsledky pre budúcnosť  nás všetkých.
Všetkým prajem zdravú myseľ, správne a spravodlivé hodnotenie a rozhodnutie sa v zložitých a vážnych chvíľach, ktoré prežívame.
A ešte jedno zamyslenie pre všetky politické strany. Ideálne, okrem vysporiadania sa so súčasnou situáciou, by pre budúcnosť k nastoleniu trvalej dôvery v tento štát bolo  odpolitizovať všetky zložky ministerstva vnútra, prokuratúry a samozrejme aj súdnictva. Toto by si mali všetky strany, ktoré to myslia s demokratizáciou spoločnosti vážne a budú sa uchádzať o moc v tomto štáte, dať do svojich volebných programov a verím, že aj pre voličov to bude jasný signál.
Štefan  Hamerlík
Zber starých spotrebičov
V sobotu 14. apríla 2018 obyvateľom Dúbravky spoločnosť  ENVIDOM bezplatne odvezie nepotrebné elektrospotrebiče na ekologickú recykláciu. Ako na to?
■ Najneskôr do 11. apríla 2018 kontaktujte  Miestny úrad mestskej časti   Bratislava-Dúbravka:   
● počas úradných hodín na 02/601 01 154 alebo 02/6010 1157,
● non-stop e-mailom: smiesková@dubravka.sk alebo blazej@dubravka.sk
Alebo sa nahláste online na: www.zberelektroodpadu.sk
Požiadavky zadané po dátume 11. 4. 2018 nebudeme akceptovať a tieto nebudú vybavené.
■ Nahláste nasledovné údaje:
● druh a počet spotrebičov, ktoré potrebujete odviezť
● meno, priezvisko, telefonický kontakt a presnú adresu, z ktorej potrebujete  spotrebiče odviezť.
■ V deň zberu 14. apríla 2018 do 8.00 hod. ráno vyložte elektroodpad  do vchodu bytového domu resp. za bránu rodinného domu.
Spotrebiče nevykladajte na ulicu! Mohli by ich vziať neoprávnení zberači,  neodborne ich rozobrať, nepredajné komponenty odhodiť a prispieť tak k vzniku čiernych skládok vo vašom okolí. Aby spoločnosť ENVIDOM stihla v priebehu dňa odviezť spotrebiče zo všetkých  nahlásených adries, elektroodpad pracovníci nevynášajú z bytov, pivníc či povál.
Ak sa nám nepodarí od Vás prevziať nahlásený odpad do 14.00 hod., kontaktujte v priebehu polhodiny linku zberu: 0907 434 303.

Zber odpadov z domácnosti s obsahom škodlivín
Zber organizuje magistrát v spolupráci so spoločnosťou OLO a je určený pre obyvateľov – nepodnikateľov. Jarný zber v Dúbravke prebehne  14. apríla  10.30 – 12. 30 hod Žatevnej ulici pri požiarnej zbrojnici (netreba sa prihlasovať vopred). Na mieste bude pristavené vozidlo, pri ktorom budú pracovníci spoločnosti ARGUSS, s.r.o. preberať len od občanov – fyzických osôb nepodnikateľov tieto komunálne odpady:
● staré náterové hmoty ● odpadové rozpúšťadlá ● pesticídy ● oleje a tuky ● batérie a akumulátory ● žiarivky a iný odpad obsahujúci ortuť ● vyradené zariadenia obsahujúce chlórfluorované uhľovodíky (chladničky, mrazničky a pod.) ● Vyradené elektrické a elektronické zariadenia – elektrospotrebiče (počítače, televízory, monitory, žehličky, práčky, mixéry a pod.)
V prípade odpadov, ako sú rozpúšťadlá, oleje, pesticídy, farby, lepidlá a pod., musia byť uzavreté v pevných obaloch, z ktorých sa neuvoľňuje odpad. ARGUSS, s.r.o. odoberie takýto odpad len v donesených  uzavretých obaloch  max. do 5 kg od 1 osoby.
Spoločnosť ARGUSS, s.r.o. oznamuje právnickým osobám a fyzickým osobám-podnikateľom, že zabezpečuje nakladanie s odpadmi v celom rozsahu Katalógu odpadov. V prípade záujmu sa kontaktujte na tel. č. 02/555 65 632. Hlavné mesto vytvorilo podmienky fyzickým osobám – nepodnikateľom pre  bezplatné odovzdávanie Komunálnych odpadov z domácností s obsahom škodlivých látok na Zbernom dvore spoločnosti OLO a.s., Stará Ivanská cesta 2, Bratislava, v pracovných dňoch a v sobotu od 8.00 do 18.00 h okrem sviatkov a dní pracovného voľna.
Do škôlky prišli spisovateľky, knižku krstili lentilkami
Čierne, biele aj farebné.  Také bodky na svojom červenom chrbátiku nesie lienka Bodkulienka. Deti z Materskej školy Švantnerova ju poznajú, ožíva totiž počas čítania v rovnomennej knižke Bodkulienka od Maje Kadlečíkovej.
Počas marca, Mesiaca knihy, prišla autorka Maja Kadlečíková, novinárka a spisovateľka, medzi škôlkarov na Švantnerovej, aby ich obľúbenú knižku plnú rýmovaných detských básničiek pokrstili. Ako inak lienkovými bodkami, farebnými lentilkami.
Krstnou mamou sa stala spisovateľka Petra Nagyová-Džerengová, ktorú zas deti poznajú pre jej knižky o Kláre - Klára a mátohy, Klára a iglu, Klára a Tity.
Hovorilo sa tak nielen o Bodkulienke a jej veršoch, ale aj o Kláre, dievčatku z knižky, ktoré sa v noci bálo a malo psíka Bobíka.
Tak ako na správnom knižnom krste nechýbala ani autogramiáda kníh oboch autoriek, či vyfarbovanie Bodkulienky  - kresby ilustrátorky Bodkulienky Alexandry L. Kališovej.
Marec, mesiac knihy mal tak na Švantnerke originálnu, veselú, hra-
vú, no predsa literárnu atmosféru. Mesiacom knihy  je od roku 1955, keď ho v bývalom Československu vyhlásili na počesť Mateja Hrebendu, legendárneho šíriteľa slovenskej a českej knihy.         (lum)
Chystá sa nová monografia o Dúbravke
Prvý pokus o čiastkové zachytenie dejín a zvykov Dúbravky pochádza z pera prof. Alexandra Húščavu v monografii Dejiny Lamača z roku 1948. Národopisom a dejinami  Dúbravky sa neskôr zaoberali aj Ján Podolák, resp. Jozef Klačka vo vlastivednej monografii Záhorská Bratislava (1986). V roku 2006 vyšla publikácia Kronika Dúbravky a v roku 2014 publikácia Dúbravka (moja, Tvoja, naša, Vaša). O pripravovanej novej monografii, ktorá má vyjsť ešte tento rok vo Vydavateľstve Marenčin PT, sme sa zhovárali s jej autorom Jurajom Hradským.
Ako vznikla myšlienka vydať novú publikáciu o Dúbravke?
Vydavateľstvo Marenčin PT, v edícii Bratislava - Pressburg, otvorilo priestor pre témy zaoberajúce sa dejinami a históriou Bratislavy a jej mestských častí. Doteraz v nej vyšlo viac ako 120 knižných titulov v náklade 400 000 výtlačkov. Postupne je napĺňaná aj ambícia vydať knihy o všetkých mestských častiach Bratislavy. Doteraz bolo vydaných desať, ak medzi ne zaradíme aj tohtoročné vydania monografií mestských častí Čunovo a Dúbravka. Čiže tá myšlienka o vydaní publikácie o Dúbravke vlastne zapadla do scenára vytvoreného vydavateľstvom.   
 
Ako bude publikácia tematicky členená, aké obdobie bude zachytávať?
Tematické členenie publikácie má už svoju zaužívanú koncepciu, ktorá sa osvedčila i pri predchádzajúcich monografiách. Od prírodného prostredia, s podkapitolou o geologickom zložení, nasleduje oboznámenie sa s flórou a faunou. Vstupujeme do kapitoly Prehistória, ďalšia má názov Rímske obdobie. Dominantnú kapitolu tvorí  Stredovek. Pokračujeme Príchodom Chorvátov a nasledujú kapitoly Dúbravka v XVI. – XIX. storočí, Prusko-rakúska vojna, Dúbravka v XX. storočí, Správa obce, viera, vzdelávanie, výchova, kultúra, šport, Pamätihodnosti Dúbravky, Symboly mestskej časti Bratislava-Dúbravka, Osobnosti Dúbravky, Povesti. 
Je samozrejme možné, že určité kapitoly počas práce na texte ešte doznajú zmeny – podľa závažnosti informácií, ktoré môžu obsah významným spôsobom doplniť. 

Odkiaľ ste čerpali materiál pre knihu?
Je to rovnaké, ako pri každej publikácii o histórii. Tu konkrétne, pri Dúbravke, bolo potrebné zistiť a naštudovať si, čo všetko bolo o tejto mestskej časti publikované. Vyselektovať informácie z odbornej tlače, ale aj časopisov, z vedeckých publikácií, „pootravovať“ priateľov v múzeách a archívoch, ale nemenej dôležité je získať priame informácie od ľudí, ktorí tu v minulosti žili, ba históriu priamo vytvárali. Kronikári, „písmaci“, ktorých zabudnuté svedectvá ozrejmujú zaujímavé epochy miestnej histórie. Nie všade sa však takéto kroniky zachovali, našťastie, Dúbravku tento problém obišiel. 
Veľkou výhodou je ak natrafíte na človeka, ktorý je akýmsi miestnym patriotom so vzťahom k miestu a k jeho histórii. Tu som mal šťastie na pána Mgr. Ľubomíra Navrátila, ktorý je aj správcom miestneho múzea. I jeho pričinením som sa dostal k zaujímavým materiálom, poznatkom a informáciám, ktoré som mohol do knihy prerozprávať. Samozrejme, čerpal som však aj z prác Jozefa Klačku, Kristián Elscheka, Zdenka Farkaša a iných. 
Dôležitou kapitolou pre mňa bola dramatická história príchodu Chorvátov a znovuzaloženie Dúbravky. Túto tému sme riešili už v monografii Jarovce, Lamač i Čunovo a znova sa otvorila pri práci o histórii Dúbravky. Zaujímavé boli porovnania života a vývoja chorvátskej komunity v týchto mestských častiach.  

Bude kniha obsahovať aj doteraz nezverejnené fakty a informácie o dejinách Dúbravky?  Ktorých období resp. historických udalostí sa týkajú?
Snažil som sa predložiť aj informácie, ktoré sú v doteraz známych prácach spomenuté iba okrajovo. Takou je napr. kapitola „Príchod Chorvátov“. Venujem sa príčinám exodu, ako aj pôvodu Chorvátov, zakladateľov dnešnej Dúbravky. Sú to tiež doplnenia etnografické,  etnologické, genealogické a heraldické v súvislosti s chorvátskymi kniežacími rodmi, ktoré sa na územie Slovenska presídlili. Je tu tiež popis dramatických vojenských udalostí, ktorých dejiskom sa Dúbravka stala. Príkladom je „Bitka pri Lamači 22. júla 1866, ktorá mala priamy dosah aj na Dúbravku. 
V knihe sú použité i svedectvá kronikárov, pozorovateľov a svedkov jednotlivých období a udalostí, ktoré zaznamenali vo svojich záznamoch. Zaujímavosťou sú aj povesti zachované ústnym podaním a neskôr zachytené písomnou formou. 

Stretli ste sa pri práci na publikácii s niečím, čo vás prekvapilo?
Áno – bol to termín na napísanie textu tejto monografie. Takýto druh publikácie si totiž vyžaduje  určitý časový priestor potrebný na naštudovanie témy, získavanie informácií, štúdium archívnych dokumentov a vedeckých prác. Obyčajne je to práca asi na dva roky a viac. Tu je ale potrebné povedať, že práve vďaka pripravenosti materiálu, jeho dostupnosti a ochote pomôcť, sa dá kalkulovať s dokončením do stanoveného termínu – október 2018. 
Druhým, a musím povedať, že veľmi nemilým prekvapením bolo, keď som sa dozvedel, že v lokalite „Villa Rustica“, vyhlásenej za národnú kultúrnu pamiatku, je naplánovaná výstavba. Znova jeden z príkladov, ako si vážime naše dejiny a históriu, čo sme osvedčili už  budovaním garáží na hradnom kopci. Ak si vezmeme iba našich susedov v Rakúsku, poviem to nadnesene – objavia v poli dve-tri rímske kolkované tehly a postavia okolo nich rímsky vicus - osadu, na ktorú sa chodí pozerať celý kultúrny svet. Naše kultúrne, historické povedomie je akoby impotentné a pestujeme si ho až masochistickým spôsobom. Zostáva ale veriť, že ratió - rozum v tomto prípade prevládne a neprídeme o ďalšiu nenahraditeľnú pamiatku našej histórie.  

Kedy by mala kniha uzrieť svetlo sveta?
Ak sa podarí text dokončiť a spolu s fotodokumentáciou odovzdať vydavateľovi do septembra, koncom októbra môže byť kniha vonku,  k dispozícii čitateľskej verejnosti.
 
Kde si záujemcovia knihu budú môcť kúpiť? 
Vydavateľ poskytuje svoje knihy všetkým kamenným kníhkupectvám na území Slovenska, v ktorých je obyčajne cena jednotná – 12,90 €. Distribuujú sa aj do Českej republiky. 
Ponúka sa aj zaujímavá možnosť pre obyvateľov mestskej časti Dúbravka zakúpiť si monografiu vo výhodnejšej cene priamo v dvoch miestnych predajniach. To už ale závisí na spoločnej dohode, ktorá, verím, že bude  uzatvorená k prospechu a spokojnosti miestnych obyvateľov a samozrejme - čitateľov. Bližšie informácie budú iste poskytnuté na stránkach Dúbravských novín.                                           (red)

Pri oslobodzovaní Dúbravky padlo 18 ruských vojakov
Z Pamätnej knihy Dúbravky (XIII.)
Učiteľ Ľudovít Matrka prevzal písanie pamätnej knihy Dúbravky v roku 1972, teda takmer štyridsať rokov po svojom kolegovi Jozefovi Zelenkovi, ktorý skončil rokom 1935. Pozrime sa, ako Matrka opisuje predvojnové a vojnové roky.
Rok 1939. Rok 1939 bol pre nás, Dúbravčanov, zdrcujúci. Hlavne re občanov, ktorí boli pre proti nemeckej mašinérii a fašizmu. Keď dal Hitler rozkez obsadiť Devín, vtedy sme videli, že až na našej chotárovej hranici medzi Dúbravkou a Devínom chodia nemeckí vojaci a financi ako hliadky a hneď označili kameňmo hranicu. Nemci hovorili, že to bude naveky, že Devín bude patriť do Nemeckej ríše. Vtedy sa u väčšiny občanov vystupňovala nenávisť voči Nemcom, ale nedalo sa nič robiť. 
Neskoršie prišli Nemci aj do našej obce, a to protilietadlový oddiel, oddiel zákopníkov a sústredili u nás nemeckú mládež, tzv. Hitlerjugend. Týchto chlapcov u nás cvičili a posielali tam, kde bolo nutné. Ani to však Nemcov nezachránilo. 
V roku 1934 bolo v Dúbravke zriadené plachtárske lietadlové cvičište a vybudovaný hangár. Cvičili tu slovenskí a českí chlapci, členovia organizácie Masarykova letecká liga. Keď 21. júna 1941 Nemci napadli Sovietsky zväz, prišli z Bratislavy Hitlerjugend i so svojimi cvičiteľmi a zobrali hangár i s náradím pre výcvikové účely Nemcov. 
Po napadnutí Sovietskeho zväzu mení sa koncepcia politiky u prívržencov Hlinkovej ľudovej strany. Mení sa aj v Dúbravke, predovšetkým u mladých chlapcov. Niektorí naši občania museli narukovať v dôsledku čiastočnej mobilizácie, iní do základnej vojenskej služby. Bojovali na rôznych miestach, niektorí sa dostali až na ruský front, ako napr. občan Anton Ružovič, ktorého zajali ruskí vojaci. V Rusku sa prihlásil do čsl. brigády a potom sa vrátil domov. Rovnako sa vrátili domov aj ostatní občania, ktorí boli v tomto čase narukovaní, väčšina z nich sa zúčastnila Slovenského národného povstania. 
SNP. Organizátorom Slovenského národného povstania bol aj náš občan dr. Gustáv Husák. 
Partizánom bol aj občan Vlado Kohúcik, ktorý so zbraňou prišiel až domov do Dúbravky. Väčšina občanov, predovšetkým mladší 
občania, podporovali myšlienku Povstania, čo sa ukázalo pri rôznych príležitostiach a prácach. Už na inom mieste sme spomenuli, že  do Dúbravky prišiel oddiel nemeckých vojakov  ̶  zákopníkov, ktorí v okolí Bratislavy, tak aj v našom chotári, kopali zákopy. K týmto prácam Nemci prinútili i našich chlapcov a chlapcov od 16 rokov. Učni, stredoškoláci i vysokoškoláci   ̶  všetci museli povinne kopať zákopy. 
A prišiel deň oslobodenia. Bolo to 5. apríla 1945, keď v skorých ranných hodinách prišli do našej obce ruskí vojaci. Deň predtým, 4. apríla bola oslobodená Bratislava. Občania ešte pred príchodom frontu odišli do lesa, kde si vybudovali kryty. So sebou vzali aj dobytok, okrem ošípaných a hydiny. Takéto kryty boli v Brestúvkach, v Gloží, Bukovine, vo Ferenča Dárge a vo výmole na Glavici. Niektorí občania sa ukryli v domácich pivniciach, aby sa mohli starať o hydinu a ošípané. Po príchode ruských vojakov sa všetci vrátili domov. 
Po prechode frontu zahynul občan Ján Husák, obecný pastier. Tiež bolo poškodených niekoľko domov, a to domy: Marka Dolinová, Michal Vilém, Juračičová Anna, Štefko Štefan, Sedlák Ján, poškodený bol kríž pri dome Teofila Lučaniča, kostol a obecný dom (pastierňa). Do jedného roka sa všetko opravilo a nastal riadny život. 
V bojoch pri oslobodzovaní Dúbravky padlo aj 18 ruských vojakov, ktorých neskoršie (marec 1946) exhumovali a pochovali na bratislavskom Slavíne.
S blížiacim sa frontom chceli Nemci vyhodiť do vzduchu budovu školy a kultúrny dom. Vďaka zásahu miestnych občanov Ferdinanda Schneidera (pôvodom Rakúšan) a Martina Bardúna k tomu neprišlo.
Doslovný prepis: Ľubo Navrátil
Po kom sú pomenované naše ulice
Plodný spisovateľ, slovenský osvietenec Ondrej Plachý
ONDREJ PLACHÝ (PSEDONYM A. P. HONORIBUS), 18. 1. 1755 Vrbovok, dnes Čabradský Vrbovok, okr. Zvolen  ̶  7. 10. 1810 Nové Mesto nad Váhom
Náboženský spisovateľ, vydavateľ, publicista, organizátor. Pochádzal zo zemianskej rodiny (Plachy de Nemesvarbók) z Hontského Vrbovku pri Krupine a vzdelanie získaval v Ipeľských Kosihách a Chrastinciach u rodičov, neskôr navštevoval školy v Sudiciach, Malých Zlievcach, Rimavskej Sobote a v rokoch 1771 – 1777 študoval teológiu na lýceu v Bratislave a v rokoch 1777 – 1779 na univerzite v Jene, vysvätený bol v roku 1782. Po návrate zo štúdií pôsobil ako učiteľ v Banskej Štiavnici, evanjelický farár v Kostolných Moravciach, Martine a Novom Meste nad Váhom. Je predstaviteľom slovenského osvietenstva.
Ako turčiansky senior pripravil návrh reformovanej školskej osnovy s vyučovacím jazykom slovenským. Roku 1785 sa z jeho iniciatívy utvorila v Banskej Bystrici spoločnosť Erudita societas Slavica, ktorá pod jeho vedením vydávala Staré noviny literního umění. Plachý prispieval do nich svojimi článkami. 
Ako spisovateľ bol veľmi plodný. Spomína sa spolu 23 jeho literárnych a vedeckých prác, z ktorých bolo 8 slovenských a ostatné latinské. Písal básne, preklady básní, historické štúdie a diela, práce pedagogické, historické, cirkevné agendy a mnohé ďalšie diela. Písal aj príležitostné latinské básne, v ktorých oplakal smrť Márie Terézie, necpalského farára a iné. Synodu v Pešti opísal v epickej básni Fidelitas Hungarorum erga regem. Je pravdepodobne autorom básne Věčnost, ktorého témou i formou anticipovala neskorší vývin slovenskej i českej poézie. Vydal opravený Tranoscius. 
V rukopise sa zachovala po latinsky napísaná História turčianskeho seniorátu obsahujúca pramene k cirkevným a kultúrnym dejinám i k biografii cirkevných dejateľov a literátov. 
Vo svojich etických úvahách sa dôsledne staval za náboženskú toleranciu, rovnoprávnosť a spoluprácu všet-
kých ľudí bez ohľadu na národné, rasové a sociálne rozdiely. S tým korešpondujú aj časté snahy redakcie časopisu Staré noviny po propagácii náboženskej znášanlivosti v rakúskej monarchii. 
O. Plachý všestranne zasiahol do literárneho a kultúrneho života a patrí medzi popredných predstaviteľov prvej fázy osvietenstva. 
Kveta Slyšková
Seriál:  Spravilo, nespravilo. Mapujeme zmeny
V marcovom čísle sme sa prvýkrát obzreli za uplynulými tromi rokmi. Bilancovali sme oblasť sociálnu, dnes sa rozhliadneme trošku okolo seba. Do nášho okolia, ktoré sa týka každého. Psíčkara, ktorý hľadá miesto na venčenie, človeka, ktorý stúpi do exkrementu, aktívneho Dúbravčana, ktorý sa pridá k brigádam, no aj toho, ktorý vyhodí smeti na zem či odvezie do lesa.
Dúbravské noviny sa pristavia pri životnom prostredí. Na čom úrad pracoval od roku 2015, aké má ambície, plány aj medzery. 
Navštívili sme Oddelenie územného rozvoja a životného prostredia, pýtali sme sa  aj predsedu Komisie životného prostredia, bezpečnosti a poriadku aj správkyne bytových domov.
Asi sa to už stalo každému. Po prechádzke, behu na autobus či ceste do obchodu.  Na topánke ostal hnedý suvenír, spolu s ním aj zápach, pohoršenie, otázky. Prečo? Prečo sa ten kto venčí psa, nezohol, neupratal, nebol ohľaduplný...
Dôvody a motivácie sú rôzne, riešenia ťažšie.
Aby bolo „psích odkazov“ na topánke čo najmenej, rozhodla sa mestská časť Bratislava Dúbravka edukovať, umiestniť nové koše pre psíčkarov, aj sprísniť kontroly v spolupráci s mestskou políciou.
„Psíčkari majú v Dúbravke k dispozícii 83 košov na exkrementy,“ približuje zamestnanec z referátu životného prostredia miestneho úradu.   „V roku 2016 pribudlo 10 nových a  vlani  sme osadili 20 nových košov. Vrecká do košov sa dopĺňajú od pondelka do štvrtka, na každý sa umiestňovali plastové vrecká v počte 25 kusov a papierové v počte 20 kusov, ktoré sa pri každom vyprázdnení koša doplnia.“ 
Mestská časť igelitové vrecká obmedzila, rozhodla sa nasledovať trend eliminácie tohto odpadu.
Samotné vysýpanie všetkých košov sa stihne urobiť približne za dva dni, dvakrát do týždňa sú teda všetky koše vyprázdňované.  O koše na exkrementy sa od leta minulého roku stará miestny úrad a nie externá firma. Touto zmenou dostala mestská časť nielen koše pod dohľad, ale dokáže na tom aj ušetriť  a v prípade nepredvídateľných udalostí okamžite urobiť nápravu.

Multikára, vysávač
Vlani v júli začali totiž na miestnom úrade pracovať dvaja zamestnanci, ktorí majú na starosti čistotu. Mestská časť zakúpila multikáru s nadstavbou na zber drobného komunálneho odpadu a vysávač na zber drobného komunálneho odpadu a psích exkrementov.
Starostlivosť o zber odpadu z malých odpadkových košov, čistotu verejných priestranstiev má v súčasnosti v Dúbravke na starosti externá firma FK CRA, vznikajúca skupinka dvoch zamestnancov nemá prebrať jej prácu, ale skvalitniť a zlepšiť starostlivosť o zeleň v mestskej časti. Objemné odpady z veľkorozmerných kontajnerov likviduje spoločnosť FCC Slovensko s.r.o., ktorá robí aj jarné a jesenné upratovanie v  mestskej časti. 
Okrem košov na psie exkrementy pribudli v Dúbravke aj koše na malé odpady, pre chodcov a návštevníkov ihrísk. 
Mestská časť zámerne osadila nový model smetiaka. Nádoba je takmer uzavretá tak, aby z nej smeti nevyfukovalo a nelietali po sídlisku.  V roku 2016 pribudlo 21  nových ko-
šov, vlani ďalších 20 nových. Dokopy ich má Dúbravka 296.
Každoročne na jar a na jeseň  organizuje hlavné mesto v mestských častiach zber elektroodpadu a zber komunálneho odpadu s obsahom škodlivých látok.
Keďže vlani vznikla potreba zo strany obyvateľov zbavovať sa malého elektroodpadu vo väčšej miere než dvakrát za rok,  pribudol v Dúbravke aj kontajner na malé elektrospotrebiče. Určený je na spotre-
biče s najdlhšou hranou do 25 centimetrov, holiace strojčeky, žehličky, mobily, mixéry, ovládače, kulmy, hriankovače, hodinky...  
K dispozícii je na miestnom úrade v budove na ulici Pri kríži, kde sídli aj referát životného prostredia. Doteraz sa z neho odviezlo viac než 415 kíl elektroodpadu. 

Edukácia od materskej školy
Články a príspevky v miestnych médiách, aj učenie hravou formou. V roku 2017 vydala mestská časť v spolupráci s Dúbravskými novinami, firmou JRK Waste Managment a Inštitútom cirkulárnej ekonomiky prvú dúbravskú ekoomaľovánku pre materské školy. Vyfarbovaním a hravou formou má učiť, že nepatrí všetko do jedného koša, ako správne separovať, šetriť vodou či elektrickou energiou, no aj správať sa ako zodpovedný a ohľaduplný psíčkar.
V súvislosti s psíčkarmi mestská časť pripravuje aj venčisko, ktoré v Dúbravke chýba, čiže ohradenú plochu pre bezpečný psí výbeh.  Vybrala viacero lokalít, prvý výbeh by mal vzniknúť v opustenej záhrade na Dražickej ulici. 

Kontajnery do stojísk!
Počas minulého roka a najmä na jeseň sa mestská časť pustila do odstraňovania  rozpadávajúcich stojísk a skladov náradia z čias výstavby sídliska.  Pred zimou ich zmizlo viac než jedenásť. V niektorých si ľudia urobili sklady, iné boli prerobené na nelegálne garáže. Do búrania a úprave plôch investovala Dúbravka 15 300 eur. 
Okrem čistenia verejného priestoru od chátrajúcich prístreškov, pomôžu čistote Dúbravky aj uzamknuté kontajnerové stojiská. Kontajnery tak nestoja na cestách, chodníkoch, nevyberajú ich bezdomovci alebo vietor a smeti nelietajú po sídlisku. V neposlednom rade obyvatelia platia iba za nimi reálne vyprodukovaný odpad, nakoľko v Bratislave sa uplatňuje množstevný zber zmesového komunálneho odpadu. 
Mestská časť preto podáva pomocnú ruku pri budovaní stojísk a na vystavanie prispieva.  Brzdou pri budovaní stojiska nie sú často ani nedohodnutí vlastníci bytov v dome, ale skôr trápenia s hľadaním vhodného pozemku či ťahanice o nájom s magistrátom. Miestny úrad preto odporučí žiadateľovi ním vybrané miesto so zreteľom na priebeh inžinierskych sietí a podobne. Okrem pomoci s vybavovaním prispieva mestská časť na vystavanie nového kontajnerového stojiska aj finančne. 
Ide o dotáciu do výšky 20 percent z oprávnených fakturovaných výdavkov, do maximálnej výšky 3000 eur na vybudovanie stojiska pre jeden bytový dom. V prípade, že sa bytové domy združia a vybudujú spoločné kontajnerové stojisko je dotácia do výšky 30 percent z oprávnených fakturovaných výdavkov do maximálnej výšky 5000 eur. 
Každý žiadateľ musí najprv uzavrieť zmluvu s mestskou časťou o poskytnutí nenávratného finančného príspevku a dotácia mu je vyplatená následne až po predložení faktúry a potvrdenia o úhrade faktúry dodávateľovi. 
Na výstavbu kontajnerových stojísk prispela mestská časť žiadateľom za roky 2016, 2017 sumou vo výške 20 500 eur.
Mestská časť nemôže prikázať obyvateľom, aké stojisko majú stavať, existuje niekoľko typov približne rovnakého charakteru. Stojiská musia spĺňať kritéria – musia byť uzamykateľne, zastrešené a podobne.

Plán: Sankcie 
Kontajnery na cestu nepatria a bytovkám, ktoré ich tam majú postavené, môžu v budúcnosti hroziť pokuty. Vyberanie pokút a sankcií od správcov, ktorých kontajnery zaberajú povrch cesty, chce mestská časť sprísniť od roku 2019, dovtedy by mali obyvatelia stihnúť stojisko vystavať. 
Kontajnery na cestách bránia šoférom vo výhľade, objemný odpad uložený ku kontajnerom často zasahuje do vozovky, snahou mestskej časti je zabezpečiť bezpečnosť a prehľadnosť komunikácií.
Zamknutím kontajnerov do stojiska môžu okrem toho obyvatelia aj výrazne ušetriť. Zníži sa nielen frekvencia odvozov, ale aj množstvo vyprodukovaného odpadu a tým aj náklady obyvateľov.
Pri kontajneroch mimo stojísk sa často objavujú aj smeti, ktoré nepatria do bežných zberných nádob. Starý nábytok, televízor aj zvyšok toalety.
Za neporiadok síce hrozia pokuty, vinník sa však nájde ťažko. Podľa nariadení hlavného mesta má potom tento neporiadok likvidovať príslušný správca bytového domu, ktorý 
má v tomto kontajnerovom stojisku umiestnené nádoby. 
Mestská časť sa proti tomu snaží bojovať aj častejším pristavovaním veľkokapacitných kontajnerov a nabádať ľudí, aby pôvodcov znečistenia oznamovali. Počet kontajnerov sa zvýšil a aj miesta, kde sa pristavujú.  V roku 2016 ich bolo k dispozícii 150, v roku 2017 to boli dve stovky a tento rok sa počet navýšil na 300. Za dva roky sa z nich vyviezlo 380 ton odpadu.
Napriek snahe a možnosti zbaviť sa aj veľkorozmerného odpadu, odľahlé a záhradkárske oblasti Dúbravky stále trápia čierne skládky. 
„V posledných dvoch rokoch sme ich vyčistili 33, problematické lokality sú Polianky, Veľká lúka či Technické sklo,“ hovorí zamestnanec oddelenia životného prostredia. Dodáva, že 11 skládok sa podarilo v Dúbravke vyčistiť vďaka Environmentálnemu fondu, mestská časť bola úspešná pri získavaní peňazí z projektu sanácie nelegálnych skládok.

Vraky: Mraky sídliska
Dlho stojí pred domom, nehýbe sa. Na prvý pohľad staré auto, auto, ktoré sa nevyužíva, chátra, zaberá miesto, prípadne poškodzuje životné prostredie. Vraky, teda podľa zákona staré vozidlá, patria k ďalším trápeniam a záťažiam okolia. Odstrániť ho z ulice však nie je také ľahké.  Odstraňovanie vozidiel sa riadi zákonom č. 79/2016 Z. z. o odpadoch.  Dôležité pri tom je, či ohrozuje alebo neohrozuje životné prostredie, a tiež, na koho komunikácii, pozemku auto stojí, či ide o cestu mestskej časti alebo v správe hlavného mesta, kto ho má teda odstrániť.
Za posledné dva roky ich mestská časť riešila viac než sto, v roku 2016 to bolo 70 starých vozidiel, vlani 53.  Tento rok má Dúbravka v riešení zatiaľ šesť starých vozidiel. 

Pomáhať dvakrát
S poriadkom pomáhali mestskej časti v roku 2016 aj ľudia bez domova.  V uliciach Dúbravky  prebiehal pre nich integračný projekt. Mestská časť uzavrela spoluprácu s neziskovou organizáciou Depaul Slovensko, ktorá prevádzkuje nízkoprahovú nocľaháreň pre ľudí bez domova na Ivanskej ceste.
Skupinka desiatich až dvadsiatich ľudí bez domova pomáhala pri skrášľovaní životného prostredia v Dúbravke, zbierali komunálny odpad a upratovali. Takouto formou chcela mestská časť pomôcť hneď dvakrát, raz Dúbravke, aby bola čistejšia a druhýkrát pri integrácii a získavaní pracovných návykov ľuďom bez domova.
Mestská časť zabezpečila náplň práce a pre každého zapojeného klienta nocľahárne, ktorý pomáhal pri upratovaní aspoň 5 hodín, gastrolístok a pitný režim. Organizácia Depaul sa starala o  výber klientov, koordináciu. Za hodinu práce každého klienta dostala Depaul Slovensko štyri eurá. Z nich má človek bez domova zabezpečené celotýždenné ubytovanie v nocľahárni, cestovné náklady, oblečenie, príspevok na stravu, sociálne poradenstvo a ďalšie výdavky potrebné na riešenie svojej situácie.

Stromy aj záhony
Stovka nových stromov v minulých rokoch, ďalšia stovka tento rok. So životným prostredím súvisí aj zeleň. Mestská časť Bratislava Dúbravka sa pustila v uplynulých troch rokoch nielen do výsadby nových stromov, ale aj ošetrovania rastúcich. V roku 2015 pribudlo 20 nových stromov, v roku 2016 to bolo 31 stromov a v roku 2017 viac než 50. Na tento rok je naplánovaná výsadba stovky stromov.
„Výsadba prebieha vždy na jar a na jeseň,“  Zuzana Knetigová z referátu životného prostredia miestneho úradu. „Stromy pribudnú na rôznych verejných plochách, v materských školách, parkoch.“
Nové stromy, trávnik a úprava okolia by mali zmeniť tento rok plochu po zbúranej dráhe na ulici Karola Adlera pri detskom ihrisku, stromy majú pribudnúť aj pri ihrisku Húščavova, Cabanova.
Väčšiu revitalizáciu plánuje mestská časť pri miestnom úrade na Žatevnej, chce ju otvoriť ľuďom,  a aj pri ihrisku a Horánskej studni v starej časti Dúbravky.
Okrem stromov sa mestská časť pustila aj do novinky. Ide o záhony cibuľovín v trávnatých porastoch, krokusy, tulipány, narcisy sadila Dúbravka v okolí Harmincovej ulice, na Janka Alexyho a pri Kostole Ducha Svätého.
„Išlo o premiéru, dokopy sme nasadili 300 metrov štvorcových,“ približuje Knetigová. Dodáva, že podobná výsadba v Bratislave ani neprebieha, inšpirovala sa prezentáciou na Záhradníckom fóre 2016.

Rezy, starostlivosť
Masívne, hoci možno nie tak viditeľne, sa v súvislosti so zeleňou mestská časť pustila do orezávania a ošetrovania stromov. Súčasné vedenie mestskej časť si starostlivosť o zeleň a stromy dalo za jednu zo svojich priorít.	
„Rezy živých konárov stromov s priemerom viac ako päť centimetrov sa vykonávajú spravidla vo vegetačnom období, od 1. apríla do 30. septembra“ vysvetľuje Knetigová.
Počas zimného obdobia prebiehajú bezpečnostné rezy, odstraňujú sa suché, nebezpečné konáre a tiež parazitujúce imelá. Realizujú sa tiež, podľa Knetigovej, výruby stromov povolené správnym orgánom. 
Rezy kríkov robí mestská časť počas celého roka, pričom vždy zohľadňuje druh kríka, jeho zdravotný stav a i umiestnenie, kde rastie. 
Prioritou v súvislosti so starostlivosťou o zeleň sú pravidelné obhliadky a kontroly areálov základných a materských škôl. „Hodnotíme tu bezpečnosť, keď je potrebné, orez prebieha okamžite,“ dodáva Knetigová.
Časť pozemku pokosená, časť zarastená. Jedny kríky ostrihané, inde vetvy až na chodník.  Brzdou a často nepochopiteľným problémom nielen pri orezoch, ale napríklad aj kosení, je rozdelenie starostlivosti o zeleň, údržbu a správu. Časť patrí do správy zelene magistrátu, správy komunikácií magistrátu, správy električkových tratí, časť BSK a časť je i súkromná.
Prichádza preto k situáciám, keď obyvatelia požadujú orez, poukazujú na zarastený chodník, no zeleň je v správe magistrátu a miestny úrad tak, podľa zákona, zasiahnuť nemôže. V takom prípade úrad preverí situáciu a požiada o orez príslušného vlastníka alebo správcu.
Vlani zeleňou a stromami v Dúbravke zatriasol vietor s  neobyčajnou intenzitou, ku ktorému sa počas apríla pridal ťažký mokrý sneh.  Teploty klesli, sneh bol mokrý, pre stromy ťažký. Odborníci hovorili o mimoriadnej situácii, stromy boli olistené, sneh sa zachytil na listoch, teploty chladné, fúkal silný vietor, snežilo. To všetko výrazne ovplyvnilo statiku stromov a stabilitu konárov.
Lucia Marcinátová

Udalosti štyroch rokov
■ Búranie starých stojísk, odstraňovanie múrov, skruží a čistenie verejného priestoru
■ Počet pristavených veľkokapacitných kontajnerov
● 2016 – 150
● 2017 – 200 (za dva roky 2016 a 2017 odvezených 380 ton odpadu)
● 2018 – 300 (plán)
■ Počet odstránených vrakov
2016, 2017  –  123 starých vozidiel zmizlo z ulíc
■ Skládky
2016, 2017  - 33 vyčistených čiernych skládok
■ Psíčkari
● 2016 – 10 nových košov na exkrementy
● 2017 – 20 nových košov na exkrementy
● 2016, 2017 – vyvezených viac než 100 ton exkrementov zo smetných košov 
● Dokopy 83 košov na exkrementy
■ Odstraňovanie starých kontajnerových stojísk, prístreškov, skladov, múrov z čias výstavby sídliska
■ Nové smetné koše, viac pristavených veľkokapacitných kontajnerov, viac košov pre psie exkrementy
■ Zakúpenie multikáry a vysávača na psie exkrementy
■ Vytvorenie upratovacej „čaty“,  zamestnancov na miestnom úrade, ktorí majú na starosti čistotu
● premiéra a nasadenie 300 metrov štvorcových cibuľovín v trávnatých porastoch
● masívnejšia výsadba nových stromov a ošetrovanie a orezávanie rastúcich

Čísla hovoria
■ 20 500 eur – príspevok mestskej časti na výstavbu nových kontajnerových stojísk
■ 15 300 eur – investované peniaze do: 
● Malé smetné koše 
● 2016 – 21 kusov - nové smetné koše 
● 2017 – 20 kusov – nové smetné koše
296 malých smetných košov
● Výsadba
● 2015, 2016 – 51 nových stromov
● 2017 – 52 nových stromov
2018 – 100 nových stromov (plán)
● 2017 –  nasadenie 300 metrov štvorcových cibuľovín v trávnatých porastoch – okrasné cesnaky, narcisy, krokusy, tulipány, v roku 2018 vykvitnutie – lokality – Harmincova, pri Kostola Ducha Svätého, Alexyho
Domy môžu ušetriť stojiskami aj triedením odpadu
„Vetrať  krátko  a intenzívne, aby sa nepodchladzovali steny, nezakrývať  radiátory odevom alebo závesom,“ radí obyvateľom s nákladmi na bývanie EVA RALBOVSKÁ, podnikateľka v oblasti spravovania a údržby bytového fondu.  Ambiciózna mladá žena pôsobí takmer 14 rokov na pracovnom trhu v  Dúbravke ako majiteľka firmy „Údržba domov“. Firma má v pracovnej starostlivosti viac ako 40 domov s takmer 2500 bytmi, o ktoré sa  stará v súlade so zákonom o vlastníctve bytov a nebytových priestorov ako správca.  V minulosti boli správcami domov najmä bytové družstvá, neskôr sa táto činnosť mohla zveriť nielen právnickým, ale aj fyzickým osobám – podnikateľom, ktorí mali v predmete činnosti správu a údržbu bytového fondu. V praktickom živote fungujú dva druhy správy bytových domov – správcovské organizácie a spoločenstvá vlastníkov bytov.
Ako ste sa dostali k tejto pre ženy neobvyklej profesii?    
Nebolo mojou ambíciou pracovať v takomto podnikaní. Pracoval v ňom môj otec celý svoj profesionálny život ako živnostník. Neskôr si založil firmu Údržba domov s.r.o. Žiaľ, niekoľko mesiacov po založení firmy zomrel a  museli sme sa rozhodnúť, či činnosť firmy ukončiť alebo pokračovať. Nakoniec som sa rozhodla, že budem pokračovať v otcovom smerovaní a po rokoch musím konštatovať, že som sa v tejto  práci našla. Mám rada ľudí a prácu s nimi, aj keď to nie je vždy ľahké. Uspokojením pre mňa je pozitívna spätná väzba.

Pekný a plne funkčný dom potrebuje nielen priebežnú opateru – ale najmä dostatok finančných prostriedkov na pokrytie vybavenia, opravy, údržbu a sanáciu. Ako to zabezpečujete?
V súčasnosti sú viaceré možnosti ako získať finančné prostriedky na prefinancovanie väčších rekonštrukcií v dome, či už formou nenávratných dotácií  od  štátu  alebo  výhodných úverov  zo Štátneho fondu rozvoja  bývania.  V neposlednom rade je aj možnosť využitia  komerčných úverov a stavebných sporiteľní.  Dôležitá je aj výška tvorby Fondu opráv domu a následne správne nastavenie prípadného úveru  a nevyhnutná súčinnosť vlastníkov bytov a nebytových priestorov.
 
Mestská časť sa snaží skultivovať bývanie svojich občanov a poskytuje príspevky na kontajnerové stojiská. Akú s tým máte skúsenosť?
Otázka kontajnerových stojísk  je v súčasnosti veľmi aktuálna.  Vlastníci chcú investovať do zveľadenia kontajnerových stojísk nielen z ekonomických, ale aj z  estetických dôvodov. 
Problém je však v tom, že im nepatria.  V rámci odpredaja  bytov sa akosi na kontajnerové stojiská pozabudlo a nestali  sa  súčasťou priľahlého pozemku k domu, teda pozemku, ktorý náleží k domu. 
Aký je sled krokov, ktorý zabezpečí stojisko pre jednotlivé domy?
Vybudovanie alebo uzatvorenie kontajnerového stojiska sa musí  začať najskôr  žiadosťou  na magistrát o prenájom  pozemku pod kontajnerovým stojiskom. Následne  sa vybavujú povolenia  na  mestskej časti, buď už ako drobná stavba alebo stavebná úprava. Tento proces  je  zdĺhavý,  finančne náročný, preto mnohých táto cesta odrádza.  
Mestská  časť si je vedomá  týchto problémov  a snaží sa o ústretovosť pri vybavovaní povolení. Zároveň finančnými príspevkami motivuje vlastníkov k uzatvoreniu  kontajnerových stojísk. Problém „vlastníctva“  stojísk sa určite netýka iba Dúbravky, ale aj iných mestských častí, preto by bolo žiaduce riešiť  ho zákonnou úpravou, aby sa kontajnerové stojiská stali integrálnou súčasťou  každého domu. 

Ako sa uzatvorenie kontajnerového stojiska prejavuje  na nákladoch bývania?
Uzatvorením kontajnerových stojísk sa zabráni nekontrolovateľnému vyhadzovaniu smetí z okolitých domov a záhrad. Tým sa zníži  objem odpadu, podobne ako aj triedením, a  je možné znížiť  frekvenciu odvozov  kontajnerov,  čo sa okamžite prejaví nižšími platbami za OLO, a tým aj pre samotných vlastníkov bytov. V súčasnosti je cena za odvoz kontajnera na komunálny odpad 16,59 eura  Za triedený odpad – sklo, papier a umelé hmoty sa neplatí.

Čo spôsobuje  zelené – tmavé škvrny na fasádach našich domov? 
Spôsobujú to mikroorganizmy – riasy a plesne. Najčastejšie  sa vyskytujú  na severných stranách domov.  Príčin môže byť niekoľko  – nasiakavé omietky, vplyv vlhkej klímy, kondenzácia vody. 
Náchylnejšie sú  fasády, ktoré sa vyskytujú blízko stromov a tam, kde je menej slnečného svetla. Je  viacero riešení  na odstránenie rias, buď  chemicky alebo mechanicky vyčistiť fasádu.
Na čo by sa mali zamerať vlastníci bytov a nebytových priestorov, aby usporili na nákladoch a pritom kvalitne bývali?
Len zateplením  obvodového plášťa  nezískajú domy úsporu  na energiách.  Je  to komplexný rad obnovy. Potrebné je vymeniť  okná, vyregulovať celý bytový dom a osadiť termostatické hlavice na  vykurovacie telesá.  Osadenie pomerových rozdeľovačov je v zmysle zákona, prispievajú  k ekonomickému zmýš-
ľaniu vlastníkov bytov a tým  k celkovej úspore na teple. Tu je potrebné stanoviť si správny pomer  rozúčtovania tepla, aby to nebolo na úkor ostatných vlastníkov okolitých bytov.  Nemali by sa podceniť ani výmeny rozvodov teplej a studenej vody, ležatý a zvislý rozvod,  kde sa   správnou izoláciou potrubia  znížia teplotné straty. Niektoré náklady na bývanie vlastníci nevedia  ovplyvniť, avšak niektoré si vedia znížiť správaním sa v byte - napríklad úplne nevypínať  termostatické hlavice, vetrať  krátko  a intenzívne, aby sa nepodchladzovali steny, nezakrývať  radiátory odevom alebo závesom,  namontovať perlátory a úsporné batérie na vodu, vrátane pákových batérií, duálne splachovače, zvyknúť si na krátke sprchovanie,  separovanie odpadu a podobne.

Môže si vlastník bytu overiť u správcu, prečo sa zvýšili náklady za energie?
Je to jeho právo. Mal by si však priebežne kontrolovať stav svojej domácnosti, pretože častým javom, ktorý zvyšuje náklady vo vyúčtovaní, je  pretekajúca nádržka  WC, nesprávne namontovaná batéria, prepúšťanie termostatického ventilu. Porovnávanie nákladov za byt so susedmi tiež nie je presné, pretože zvyky sú rozdielne, inak sa kúri, vetrá, používa teplá či studená voda. 
Odporúčate vytvárať aj finančný vankúšik na neočakávané výdaje?
Samozrejme, mať  istú rezervu  je v každom dome rozumné i potrebné.   V dome a v spoločných priestoroch sa pohybuje denne množstvo ľudí,  či už  vlastníkov alebo podnájomníkov.  Vždy sa niečo nepredvídateľné môže udiať.   Akú veľkú rezervu  si treba vytvoriť sa  však  nedá povedať. Je to závislé od veľkosti a skladby ľudí v dome.  V niektorých si odsúhlasia päťročný investičný  plán a podľa toho sa postupuje. Treba si  však uvedomiť, že aj keď sa  do  domu investuje –  vymení  sa výťah, vymaľujú sa spoločné priestory, dajú sa nové schránky, svetlá a podobne nezaručuje to, že sa v dome nič za 10 rokov nepokazí, nezničí.  Všetko je závislé  od  správania sa vlastníkov  k svojmu spoločnému majetku.   Každý z nich by  mal  pristupovať  k tomu tak, ako keby to bol jeho byt, žiaľ, opak je realita. Dajú sa nové schránky a za mesiac sú komplet  popísané či olepené, dajú sa nové výťahy – stále  sú poškodené dvere, vymaľujú sa spoločné priestory – do roka  sú  okopané, popísané, svietidlá – pokradnuté žiarovky a  toto  všetko  sú  peniaze vlastníkov. 

Ako sa riešia neplatiči v domoch? 
Nedoplatky sa pravidelne sledujú a neplatičom sa zasielajú upomienky. V prípade, že  vlastník nereaguje  na žiadnu upomienku ani  na dohodu o podpísanie splátkového kalendára,  postupuje  sa cez právnika – problém sa rieši a nedoplatok sa vymáha súdnou cestnou. Úroky  z omeškania  sa  dávajú, ale každý prípad  sa posudzuje individuálne v závislosti od  životnej situácie a ochoty  vlastníka svoju situáciu riešiť.   
Rudolf Mader-Kutsky

Predseda komisie: Nechcem ostĺpikovať celú Dúbravku
Uzavreté kontajnerové stojiská by mali byť povinné. Myslí si miestny poslanec a predseda Komisie životného prostredia, bezpečnosti a verejného poriadku TOMÁŠ HUSÁR.  Zmizla by tak podľa neho časť rozfúkaného odpadu. Ako dobrovoľník sa zúčastnil viacerých brigád, upratovaní, hovorí aj o tom, ako ľudia pre svoju pohodlnosť rozjazdia trávnik autom.
Ste predsedom Komisie životného prostredia, bezpečnosti a verejného poriadku, čomu sa komisia venuje?  
Komisiu a jej zameranie predstavuje už jej názov, je to taký mix problémov, tém.  Konkrétne ide o  výruby stromov, pripomienkujeme nové investičné zámery, častá je téma psíčkarov, mestskej polície. 

Hovoríte aj o verejných priestoroch?
Áno, sú to napríklad detské ihriská, pešie zóny, lavičky. Potom čistota, s tým súvisiace hrabanie lístia, zimná údržba a podobne.

O okolí, čistote sa veľa hovorí, prostredie sa týka každého. Riešite podnety obyvateľov, aké?
Podnety chodia, väčšinou ich zhromaždíme a preberieme na komisii. Často sú to drobnosti ako utrhnutý smetný kôš či nepohrabané lístie.

Aké podnety sú najčastejšie?
O detských ihriskách, napríklad, keď je niektorý hrací prvok poškodený, niečo je zničené, chýba. V komisii sa zvykneme venovať aj hodnoteniu, čo sa spravilo napríklad za pol roka v rámci detských ihrísk, a taktiež, aké sú najbližšie plány.

Spomínali ste, že sa na komisii venujete aj investičným, developerským zámerom. Z akého pohľadu, čo pripomienkujete?
Venujeme sa projektom z pohľadu dopravy, tam sa dá povedať, že pripomienkujeme asi každý projekt, lebo väčšina developerov stavia tak, že časť objektu tvoria byty a časť apartmány, a tým nepriradí žiadne parkovacie miesta. Väčšinu developerov tiež žiadame o prepracovanie verejných priestorov a širších vzťahov. Komisia má len odporúčací charakter, nemôžeme teda niekomu niečo zakázať alebo prikázať, najmä keď ide o súkromný pozemok a projekt.

Ktoré projekty ste takto pripomienkovali?
Napríklad nedávno sme na komisii preberali zámer, ktorý má vyrásť pri starej pošte,  pripomienkovali sme tu vjazd, ktorý mal byť riešený len cez ulicu Pod záhradami, žiadali sme nech sa prekreslí aj zo Saratovskej, predtým sme sa zas venovali projektu na Hanulovej ulici.

Na Hanulovej, môžete to priblížiť?
Je to projekt neďaleko výjazdu od policajtov a tunajšej pumpy, objekt má stáť za ňou. Hovorili sme tu tiež o doprave, lebo k projektu by mal byť prístup ulicou poza Skleník, teda tadiaľ by sa malo vstupovať na vonkajšie parkoviská, vjazd do garáže zas kreslili od malej odbočky od policajnej budovy. 
To sme pripomienkovali a upozorňovali, že by to mohlo v špičke ešte viac zaťažiť Harmincovu ulicu. Napriek tomu to bol jeden z tých rozumnejších projektov.

Častou témou  v súvislosti s poriadkom sú psíčkari a exkrementy.  Hovorili ste o tomto probléme, aké riešenia ste navrhovali?
Prvým krokom, ktorý sme na úvod volebného obdobia riešili, bolo osadenie a doplnenie košov na exkrementy, počet sme značne zvýšili.

To sa podarilo, košov je viac.
Okrem toho sme exkrementy aj vysávali a jeden vysávač mestská časť kúpila. Vytvorili sme edukačnú omaľovánku pre škôlkarov. 
Čo sa týka psíčkarov, tak sme nedávno riešili aj psie výbehy, venčiská. Miestny úrad navrhol lokality. Ide o venčisko na mieste, kde je na Dražickej opustená záhrada, to by malo byť prvé, postupne by mohlo pribudnúť ďalšie.  Je to špecifické tým, že ľudia chcú venčisko mimo domov, ale zas v dobrej dostupnosti pri domoch. Treba preto miesto vyberať citlivo.

Sám sa aktívne zapájate do brigád, napríklad chodievate upratovať a čistiť so Zelenou hliadkou. Čo by podľa vás pomohlo v súvislosti s čistotou v Dúbravke, aby napríklad niekto nevyniesol odpad do lesa...
To, že niekto vyvezie odpad do lesa, nepochopím do konca života, no tomu zabrániť dosť ťažko. Je to o ľuďoch. No môžeme pomôcť s menším odpadom. Dúbravka je veterná, fúka tu, ja by som bol za to, aby domy museli mať povinne postavené uzavreté kontajnerové stojisko, myslím, že by zmizlo niekoľko desiatok percent rozfúkaného odpadu.  Zvýšili sme aj príspevok na výstavbu stojísk. 
Pre menej smetí na uliciach sme začali meniť aj smetné koše na drobný odpad, nové sú také, aby z nich smeti nevyfúkavali von, majú striešku. 

Máte skúsenosti s čistením či Dňom Zeme v Dúbravke?
Prvýkrát sme organizovali upratovanie v roku 2015 na Deň Zeme, no ľudí prišlo veľmi málo. Anonymita bytoviek je silná a ľudia sú v dnešnej dobe schopní kvôli svojej lenivosti rozjazdiť trávnik autom a potom to tu tak vyzerá. 

Viem, že ste sa tomu aktívne venovali. Napríklad dostať autá z chodníka na pešej zóne pri Zdravotnom stredisku Saratov. Podarilo sa to?
Áno, osadili sme stĺpiky. Autá v zásade zmizli všetky okrem jedného, ktoré malo super nápad obchádzať stĺpik cez trávnik, no osadili sme ďalšie zátarasy. Takže na pešej zóne Nejedlého to funguje, dúfam, že to tak bude fungovať aj v okolí Brestovky, kde sú síce už osadené stĺpiky, ale niektorí šoféri to ignorujú a jazdia po tráve.  Máme možnosť ostĺpikovať celú Dúbravku, no za to by som sa ja osobne hanbil, je však o ľuďoch.

Na komisii ste sa venovali aj cyklotrasám.
Na poslednú komisiu sme si dali zavolať architekta Milana Beláčka, ktorý nám odprezentoval progres, ktorý sa za dva-tri roky podaril. Ide o tri projekty. Prvým je cyklolávka z Dúbravky do Lamača, druhým projektom je prepojenie od cyklomosta, čiže z lokality okolo Fortuny po Bory, a tretí projekt na Harmincovej ulici.  Všetky tri sú už vo finálnej fáze a riešia sa.  Pri cyklomoste ide o prepojenie mestských častí a aj napojenie do Rakúska, objavili sa už napríklad aj záujemcovia o prevádzkovanie bufetu popri trati alebo cykloodpočívadla.  
Je to nový projekt a mal byť urobený tak ako vo vyspelej Európe.  Má však viesť popod diaľnicu a  ponad  železnicu, bolo treba hovoriť a rokovať s nimi. Projekty sú však už hotové, treba ešte vysporiadať a doriešiť pozemky.
Lucia Marcinátová
Radosť byť seniorom 
Vnímať starnutie bez stresu a brať ho ako zaujímavú kapitolu svojho života, to je prístup, ktorý sa snaží do povedomia Bratislavčanov v dôchodkovom veku vniesť nezisková organizácia STÁLE DOBRÍ. Pravidelne organizuje v kaviarni Berlinka stretnutia Bratislavčanov nad 60 rokov na Čaji o piatej. Seniori sa tu stretávajú v Tančiarni, na Literárnych a hudobných večeroch, ale aj komentovaných prehliadkach výstav v Slovenskej národnej galérii, či prehliadkach mesta s výkladom a poznávacích vychádzkach do prírody. S Domom Quo Vadis spoluorganizuje pravidelné prednášky lekárov, odborníkov a špecialistov na problematiku seniorov. Všetky podujatia môžu seniori navštíviť bezplatne.
Okrem tradičnej ponuky pripravujú STÁLE DOBRÍ 15. apríla od 15.00 hod. v hoteli Devín edukačno-zábavné popoludnie RADOSŤ BYŤ SENIOROM. Popoludním bude sprevádzať ambasádorka podujatia Iveta Malachovská, ktorá privíta atraktívnych hostí exhlásateľku Adu Strakovú,  speváčku Marcelu Laiferovú a herca Ferka Kovára. Súčasťou programu budú aj prednášky, diskusie a poradenstvo na seniorské témy. Viac informácií nájdete na www.staledobri.sk
Program akcií STÁLE DOBRÍ v  apríli:
10. 4. 2018, 15.00 – Trombóza cestovateľov, Dom Quo Vadis, Hurbanovo námestie 1, vstup voľný, 15. 4. 2018,  15.00 – 17.00 – Radosť byť seniorom, popoludnie s prednáškami a posedením s osobnosťami, Hotel Devín. Vstup – 5 eur, v cene je aj občerstvenie a tombola.
Pre bezpečnejší a pokojnejší život seniorov
16. apríl 14:00, Oranžová sála Domu kultúry Dúbravka
Aj tento rok pokračuje mestská časť Bratislava Dúbravka v prednáškach a diskusiách venovaných seniorom. Mestská časť v spolupráci s Komisiou sociálnych vecí a zdravotníctva a mestskými poslancami organizujú prednášku o bezpečnosti. Určená je najmä seniorom, no vítaní sú všetci, ktorí sa chcú podučiť  alebo napomôcť starším príbuzným v rodine. Debatovať sa bude o kriminalite a nástrahách spoločnosti špecifických pre seniorský vek. 
Vstup je voľný.
Debatovať prídu: nadporučík Marta Sitárová OR PZ Bratislava IV,vicestarosta Ľuboš Krajčír, mestský a župný poslanec Juraj Káčer a predseda Komisie sociálnych vecí a zdravotníctva – Juraj Štekláč
Prekvapiť kvetom: v uliciach, v aute aj v banke
Cez plot pani učiteľke do materskej školy, za okienko v banke, lekárkam pred strediskom, dámam na pešej zóne, prekvapenej šoférke za volantom, jednoducho všetkým ženám...  Vzdať úctu, potešiť, urobiť deň krajším. S takým cieľom rozdávali kvety v uliciach Dúbravky starosta Martin Zaťovič so svojím zástupcom Ľubošom Krajčírom.
Starosta a aj vicestarosta si na 8. marca zobrali dovolenku, aby  úradné povinnosti, rokovania vymenili za prácu kuriéra v teréne. Do rúk nevzali zásielky, ale červené ruže. Počas doobedia a obeda na Medzinárodný deň žien rozdávali kvety v uliciach.  
Potešiť dúbravské kvetinky chodí starosta a jeho zástupca spoločne už tretí rok. Reakcie sú vždy milé, prekvapivé. Niektoré dámy mužov nepoznali, iné netajili radosť, no všetky prijali kvet s úsmevom. Občas sa objavili aj podnety, otázky, poďakovania.
Starosta so svojím zástupcom prešli okolím Obchodného domu Saratov, Domu služieb, pešiu zónu, nevynechali ani Farmárske trhy, ktoré sa akurát v tento deň rozložili pred kultúrnym domom.
Trhy s ponukou od farmárov, ktoré organizuje firma Farmárske trhy vo viacerých mestách Slovenska a aj v mestských častiach Bratislavy, budú prebiehať pred Domom kultúry Dúbravka aj tento rok každý druhý štvrtok.
Nápad oslavovať Medzinárodný deň žien vznikol na Medzinárodnej ženskej konferencii v roku 1910 v Kodani. Odvtedy síce prešiel rôznymi zmenami, ideológiou i politickými záujmami, podstatné sú však ženy a ich pripomienka boja za rovnoprávnosť. Presne na hodnoty a úctu k ženám chcela mestská časť poukázať. 
(lum)

 

 

Seniori v Novom Meste nad Váhom
Počas februára navštívilo 16 seniorov z Miestnej organizácie Jednoty dôchodcov Slovenska v Dúbravke Nové Mesto nad Váhom. Cieľom vlakového zájazdu bola návšteva múzea Ľudmily Podjavorinskej, kde vystavovali viac ako 200 miniatúrnych betlehemov. 
Múzeum pre našich seniorov pripravilo prednášky o okolitých hradoch a ich podhradiach. Vydarený výlet sme zakončili pri spoločnom obede v miestnej reštaurácii Al Caciatore.                   
Ján Molnár,  predseda MO JDS v Dúbravke
Počítač zvládnuť v každom veku
Počítačovo-internetové kurzy pre dúbravských seniorov pokračujú. Počas marca prebehol kurz pre začiatočníkov, v apríli bude pokračovať kurz pre pokročilých. Výučba prebieha v počítačovej učebni Základnej školy Pri kríži. Nazreli sme dnu, takto kurz hodnotila pani Obertová z Denného centra 3. „Veľmi som privítala oznam v Dúbravských novinách  o počítačovom kurze, som rada, že sa môžem zúčastniť, je to dobre zorganizované. Pani učiteľka zrozumiteľne vysvetľuje a my sa snažíme podľa svojich možností.“ Kurzy organizuje Rada seniorov v mestskej časti pod záštitou starostu Dúbravky Martina Zaťoviča.                              
Foto: Lucia Marcinátová
Na javisku vznikla dilema. Ostať o chlebe s maslom?
Počas marca bolo v dome kultúry veselo. Červenú sálu zaplnili diváci a smiech počas predstavenia o mužských dilemách s názvom Chlieb s maslom.
„Som slobodný!“ zaznelo na pódiu červenej sály Domu kultúry Dúbravka.  Diváci sa ocitnú v byte dvoch kamarátov – herca v podaní Juraja Loja a architekta Branislava Deáka, ktorí očakávajú návštevu manželského páru. Pre muža – Martina Mňahončáka, ktorý sa živí ako predajca topánok, chystajú oslavu narodenín. Pripravené sú torty a aj niečo ostrejšie. Herec je zaľúbený do manželky predajcu topánok. Ten však na oslavu prichádza sám a s tým, že sa práve pohádal s manželkou a ide sa rozviesť. Odrazu sa všetko mení a všetko sa začína... Komédia Chlieb s maslom.
Vodka tu tiekla prúdom a smiech potokom. Okrem známych hercov si v hre zahrala aj jedna dáma Dominika Žiaranová.
Chlieb s maslom je hrou režisérky Aleny Lelkovej, počas ktorej sa hovorilo aj o tom, či muži po rozchode skončia o chlebe s maslom. Ten sa síce nepodával k predstaveniu, ale zato zamyslenie nad tým, či by ženy a muži mali žiť vôbec spolu.
„Najlepšie by bolo, keby muži a ženy žili zvlášť a navštevovali by sa len občasne, za odmenu…?”
Odpoveď na otázku, ktorú komédia položila, síce hra neponúkla, no ponúkla sto minút zábavy. Odpoveď si však musí každý prežiť a dať sám....                    
(lum)
Jarmok: Remeslá, divadlo, spev aj beh
Posledný predveľkonočný víkend v Dúbravke sa začal už v piatok. Programom a stánkami odštartoval Dúbravský veľkonočný jarmok. Počasie chladnejšie, ešte skôr zimné. Deti zahriala zábava s Tárajkom a Popletajkou, zatancovala Klnka, zaspievala Matica slovenská, skupina Salamander a na záver prvého dňa to rozbalil aj Paľo Drapák.  Podujatie organizuje Projekt Život v spolupráci s mestskou časťou Bratislava – Dúbravka už štvrtý rok.
S druhým dňom jarmoku prišlo aj slnko a s ním aj ľudia.  Priestor sa naplnil pred a aj vo vnútri kultúrneho domu. Tu sa v sobotu rozložili stánky jarmoku Projektu Život aj Knižná zóna bez peňazí.
Manik, organizátor z Projektu Život, hovorí, že jarmok je založený na remeselných výrobkoch, prírodných produktoch a zdravých pochutinách, ktoré bežne jarmok neponúka.
Poobede pokračoval program vonku, najskôr to bolo divadielko Jaja, mažoretky, miestna a známa Dúbravanka či Jedenástka z Ivánky.
Netradičnou zábavou bol beh s veľkonočnými vajcami.   Cieľom bolo dopraviť ho čo najrýchlejšie a celé na koniec trasy. Niekomu vajce spadlo, niekomu sa stratilo...
Nešlo však o výhru, ale spoločné chvíle a uvítanie sviatkov jari.
Paľo Drapák spieval piatkový večer s Dúbravčanmi: „Žiť sa ešte dá....“ Pri pohľade na usmiate tváre, skupinky pri rozhovore, deti na divadielku či odvážlivcov na trati s vajíčkom ste počas jarmoku získali pocit, že v Dúbravke sa dá žiť dobre...                                   
(lum)
V dome kultúry je miestnosť prvej pomoci
Počas marca dokončila mestská časť miestnosť prvej pomoci. K dispozícii je vo foyer Domu kultúry Dúbravka. Využívajú ju počas akcií aj dobrovoľníčky Miestneho spolku Slovenského Červeného kríža v Dúbravke.
Udalosť z vlaňajšieho festivalu seniorských speváckych súborov, keď musel počas kultúrneho podujatia zasahovať doktor, skončila šťastne a priniesla aj ďalšie pozitívum. Mestská časť Bratislava Dúbravka zriadila miestnosť prvej pomoci.
„Prišla mi vtedy na um myšlienka zriadiť v Dome kultúry Dúbravka, kde prebiehajú rôzne kolektívne  podujatia, akúsi miestnosť pomoci pre nečakané situácie,“  hovorí doktor Juraj Štekláč. Teší ma, že si myšlienky osvojila mestská časť a miestnosť je už k dispozícii.“
Nová ošetrovňa alebo miestnosť prvej pomoci je pripravená vo foyer Domu kultúry Dúbravka obsahuje lôžko, umývadlo, toaletu, defibrilátor a všetky potrebné zdravotnícke pomôcky.
„Miestnosť je pripravená, no dúfam, že ju budeme využívať čo najmenej,“ hovorí vicestarosta Ľuboš Krajčír, ktorý je zároveň aj predsedom Miestneho spolku Slovenského Čereného kríža v Dúbravke.  „Dobrovoľníčky z miestneho spolku Červeného  kríža pomáhajú na mnohých akciách v Dúbravke.“
Miestny spolok Slovenského Čereného kríža v Dúbravke  obnovil v roku 2016 dobrovoľnú humanitárnu činnosť a rozvíja sa. Organizuje kurzy, zbierky, prednášky a pomáha pri rôznych podujatiach.                      
(lum)
K torzám lanovky aj k zvyškom mora
Na smerovníkoch nápisy Slovinec či Pieskovcová.  Názvy ulíc predznamenávajú, že na výlete bude čo spoznávať. Pri ulici Slovinec sa v hlave vynárajú riadky, knižky, príbehy, zaspomíname na obyvateľa ulice, slovenského spisovateľa Ruda Slobodu,  pri mene Pieskovcová, zas vieme, že sme blízko. Blízko pieskovca, známeho kopca Sandberg, ale aj nášho ďalšieho cieľa – rakúsko-uhorskej lanovky. V predjarnom období pokračujeme s nenáročnými tipmi na výlet, prechádzky do okolia Dúbravky, ktoré zvládnu starší i mladší.  Posledné mrazivé dni sme zašli do Devínskej Novej Vsi.
Prístupových ciest je niekoľko, cieľ je však jeden –  spoznať, prejsť sa, objavovať. Na pieskovcový vrch, ktorý patrí k najzápadnejším výbežkom Devínskych Karpát, Sandberg vedie turistická značka z Devínskej Novej Vsi cez sídlisko a lesný porast, alebo nenáročnejšia po asfaltke.  Ak na prístup využijete hromadnú dopravu, odporúčame linku 20 alebo 21 a z autobusu vystúpiť na zastávke Hradištná. Za prvými domami Eisnerovej ulice ľahko nájdete smerovník, stúpať sa dá ulicou Slovinec alebo aj Pieskovcovou ulicou.
Na kopec s nadmorskou výškou asi 260 metrov vedie modrá aj zelená turistická značka. Na vrchu sa môžete rozhodnúť, kam budete pokračovať.  Modrá smeruje cez Waitov lom až k hradu Devín. Žltá privedie k vrškom Lipové a Rovnica a pokračuje lesom na miesto stanovisko zvané pod Devínskou Kobylou.

Rakúsko-uhorská lanovka
Pred miliónmi rokov sa tu vlnilo more, dnes sa vlní tráva, stromy Devínskej Kobyly, ostal piesok. Vznikla tu významná paleontologická lokalita, kde objavili viac než tristo druhov skamenelín ulitníkov, lastúrnikov, hubiek,  súčasť Národnej prírodnej rezervácie Devínska Kobyla.
Lokalitu objavili pri ťažbe piesku. A práve s ťažbou súvisí aj ďalšia pozoruhodnosť oblasti.  Rakúsko-uhorská lanovka, ktorá viedla od pieskovcového lomu k rieke Morava a zvážala vyťažený piesok.
Zhora možno pozorovať dnes jej rozvaliny, štyri stĺpy, alebo spoznať jej príbeh. Ide o torzo bývalej Mittelmanovej lanovky z 19.storočia a patrí k pamätihodnostiam Bratislavy.
Nadzemná koľajová lanovka prepravovala štrkopiesok k rieke, kde ho nakladali na parníky, ktoré smerovali na juh rakúsko-uhorskej monarchie.
„Mittelmanova vápenka bola založená v roku 1897 Bratislavčanmi Móricom Mittelmannom, Albertom Schenkom a Františkom Lazarom a niesla názov Prvá Bratislavská vápenka,“ opisuje v zozname pamätihodností torzo lanovky Mestský ústav ochrany pamiatok v Bratislave. „Jej hlavnou činnosťou bola ťažba kameňa a pálenie vápna. Výroba vo vápenke skončila v roku 1935. Počas  slovenského štátu tu bol pracovný tábor ruských zajatcov, ktorí stavali drevený most cez Moravu do Schlosshoffu. Po vojne boli pozostatky vápenky asanované.“
Z lanovky sú dnes zachované betónové pätky pilierov. 
O oživení lanovky alebo jej premene sa hovorilo už niekoľkokrát, v roku 2009 vyhlásila napríklad firma so stavebninami súťaž pre študentov architektúry. Mali navrhnúť riešenie lokality okolo pilierov. 
Z planiny pri Sandbergu dnes však stále vidno len jej torzá.

Starý vodojem
V dohľade od Sandbergu na protiľahlom kopčeku je vidieť ďalšiu pamätihodnosť. Na prvý pohľad sa javí ako vojenská pevnosť, možno aj preto, že ju obkľúčili  vysielače rôznych mobilných operátorov, zmenila svoj charakter.
Ide však o starý vodojem na skalnatom svahu. V zozname pamätihodností Bratislavy je zapísaný ako prízemná hranolová budova s rovnou strechou sčasti osadená vo svahu. Vodojem bol postavený v roku 1956 a má dve komory. Pôvodne sa do vodojemu čerpala voda z prameňa Jášovce pri Devínskom jazere, neskôr z ďalších vodných zdrojov v Devíne. 
Dve pamätihodnosti Bratislavy na jednej planine, významná paleontologická lokalita, národná prírodná rezervácia, schovávačka medzi kameň-
mi aj náučný chodník. 
To všetko ponúka nenáročný výlet na pieskovcový vrch nad Slovincom. Výnimočnú atmosféru dotvárajú výhľady   – na zrúcaninu Devín, rieku Moravu aj rakúsky Marchfeld, čiže Moravské pole.  
Stačí sa pozerať a počas výletu možno objavíte aj to čaro, ktoré je očami neviditeľné...
Text a foto: Lucia Marcinátová
Dobrovoľníčky odpracovali viac než stovku hodín
Zástupca starostu Ľuboš Krajčír, je aj predsedom Miestneho Slovenského  Červeného kríža v Dúbravke. Spolok počas marca hodnotil svoju činnosť. Opýtali sme sa ho na dobrovoľníctvo a úsilie o omladenie spolku. Ako priznal, sám je najmladším členom miestneho spolku.  
Miestny spolok Slovenského červeného kríža v Dúbravke bilancoval počas marca svoju oživenú činnosť už po tretí raz. Ako vnímate jej výsledky?
Som rád, že čo sme si predsavzali, sa nám podarilo splniť. Spolok sa úspešne zhostil úloh, ktoré vyplývajú z programu a záverov minuloročného  zjazdu Slovenského Červeného kríža a snemu Územného spolku SČK Bratislava. Do našej dúbravskej komunity priniesli členovia spolku so sebou aj nový náboj občianskej činorodosti, rozvíjanie a podporu tých programov a udalostí, ktorými Dúbravka žije.

Takže členovia boli aktívni...
Od nášho minuloročného výročného zhromaždenia bolo práce naozaj dosť, a pre niektorých z našich členov až veľa. Najmä treba oceniť prácu všetkých členov výboru spolku. Snahou bolo a je rozšíriť kruh spolupracovníkov, dobrovoľníkov, aby sme výzvy, ktoré pred nami stoja, mohli realizovať, no samozrejme organizáciu aj omladiť....

Platí to aj o vás?
Samozrejme (smiech). Áno, asi som najmladší v spolku – teda zatiaľ. Kolektív ma po odchode pani predsedníčky Sklenářovej do zahraničia prijal do svojich radov s otvorenou mysľou a srdcom. Som rád, že mám okolo seba ľudí s dlhoročnými skúsenosťami v humanitnej oblasti, ľudí, ktorí myšlienky solidarity nedeklarujú, ale nosia v srdci.
Naše výsledky, to je vizitka práce ich všetkých, no vyzdvihnem ich aj menovite, agilitu podpredsedníčky Evy Považanovej, Zlatky Smolkovej, Eleny Blechovej, Janky Drobovej, Bohuslavy Havlínovej, Márie Kuszalíkovej, Márie Melišovej, Zdenky Surovcovej, Anny Tomanovej.  Ale rovnako toto vyzdvihnutie platí aj pre celý rad ľudí z našej 40 člennej základne a ďalších dobrovoľníkov, ktorí sa pridali k nám pri riešení jednotlivých úloh.

Ktoré sú to?
Veľkú pozornosť sme venovali tak rozvoju darcovstva krvi, dobrovoľníctvu, ako i sociálnej práci a zdravotníckej osvete. Okrem účasti na odberoch krvi v mestskej časti pod názvom Na pol litra so starostom, ktorý je tiež nositeľom Jánskeho plakety za dlhoročné darcovstvo krvi a aj radovým členom nášho spolku, spolok uskutočnil stretnutie s dúbravskými darcami a v decembri pripravil zhromaždenie spojené s besedou na tému sociálnej práce, na ktorej vystúpila s prednáškou MUDr. Mária Orgonášová, prezidentka Asociácie orga-
nizácií zdravotne postihnutých v SR a o úlohách a poslaní odboru sociálnych vecí miestneho úradu referovala na ňom Soňa Šebová. 

Môžeme teda hovoriť o spolupráci s ostatnými organizáciami či miestnym úradom?
V  tejto súvislosti treba hovoriť predovšetkým o dobrovoľnej susedskej výpomoci, ktorá sa stala samozrejmosťou nielen pre našich členov, ale aj nečlenov – aktivistov. Je v stálej pozornosti aj Rady seniorov v Dúbravke, s ktorou má spolok úzke väzby. Pri tejto príležitosti by som chcel poďakovať aj vedúcim denných centier seniorov, ktoré  bezprostredne vedia pomôcť. Naša organizácia sa zapojila v rámci sociálnej pomoci aj do zbierky potravín v Kauflande, pomohol tu s logistikou aj miestny úrad. 

Vaše členky bolo vlani vidieť s typickými brašnami  Červeného kríža aj na našich podujatiach.
Áno, zhostili sme sa týchto služieb, vyslali na stanovištia svoje zdravotné dobrovoľné hliadky. A nebolo ich málo. Naše dobrovoľníčky v nich odpracovali dokopy 104 hodín.
Hovorili ste aj o Rade seniorov a spolupráci...
Úlohy Slovenského Červeného kríža hovoria o užšej previazanosti úloh na komunitné podmienky, kde pôsobíme. Som rád, že ich plníme už od začiatku obnovenia činnosti spolku a spolupráca s Radou seniorov k tomu prispieva. Pri našej bilancii práce treba zdôrazniť predovšetkým prínos projektu Akadémie zdravia.

Priblížte ju.
Jej obsahovú náplň a pokračovanie prednášok, na ktorom sme sa podieľali v spolupráci s Radou seniorov a miestnym úradom, občania veľmi oceňujú. Vyzdvihnúť musím prácu nášho člena a zástupcu v Územnej rade Slovenského červeného kríža v Bratislave, miestneho a župného poslanca lekára Juraja Štekláča, ktorý je aj predsedom komisie sociálno-zdravotnej a bytovej a Nadeždy Liškovej, vedúcej Oddelenia sociálnych vecí a zdravotníctva miestneho úradu, tiež našej členky. Popri prednáškach  sa naši členovia zúčastnili samostatne  aj komornejších podujatí, napríklad Janka Drobová  besedovala so seniormi v Dennom centre 3 o úlohách a poslaní Červeného kríža a pôsobení spolku v Dúbravke. Rovnako spolu s Evou Považanovou besedovali so žiakmi Základnej školy Pri kríži o práci našej komunity a miestnom spolku.

Ak by ste mali zhrnúť vašu činnosť do niekoľkých ďalších viet, čo by ste ešte dodali?
V uplynulom hodnotiacom období sme sa zúčastnili štyroch materiálnych zbierok, poskytli sme prvú pomoc na 9 väčších dúbravských podujatiach, odpracovali 104 dobrovoľníckych hodín a združili okolo seba 21 pomocníkov – dobrovoľníčok, aktívnych seniorov. 
V rámci dostupných zdrojov až 29 členov Červeného kríža a našich dobrovoľníkov poskytlo či poskytuje susedskú výpomoc ľuďom vo svojom okolí, ktorí to potrebujú. Pre členov Červeného kríža a budúcich malých zdravotníkov sme tiež pripravili tričká s emblémami a v spolupráci s oddelením školstva sme zabezpečili knihy prvej pomoci pre učiteľov základných škôl. V predchádzajúcom období to boli kurzy prvej pomoci pre učiteľky materských škôl a základných škôl. V tejto problematike sa snažíme aj o vytváranie hliadok mladých zdravotníkov a prípravu na celobratislavské súťaženie detí v základných vedomostiach prvej pomoci Červeného kríža.

S akými predsavzatiami ste vstúpili do tohtoročnej činnosti ?
Pokračovať v rozbehnutých činnostiach, ale aj nových. Začnem tým posledným. Pripravili sme tri nové projekty. 
Na projekt Spolu pomôžeme sme požiadali aj o finančný grant poslancov miestneho zastupiteľstva. Chceli by sme dúbravské školy podporiť pri zapojení hliadok mladých zdravotníkov do súťaží prvej pomoci aj materiálne, napríklad novými taškami prvej pomoci či stanom ako stanoviskom prvej pomoci pre výlety a športové podujatia. 
Ďalší z projektov sme nazvali – Chodíme pešo. Poďte s nami – za pohybom, zdravím. Je určený tým menej zdatným občanom, ktorí už nemajú rezky krok, ale chcú sa hýbať. 
Tretí projekt zabieha do sociálnej oblasti, nesie názov Priateľstvo a sociálna výpomoc. Chceme sa ním podieľať na skvalitňovaní života seniorov v dúbravských sociálnych zariadeniach. Prvá naša členka Jarmila Brusilová, harmonikárka, už zožala veľký úspech v zariadení Náruč záchrany na Fedákovej. 
Takže naše vykročenie je rezké ako tie rezké pesničky našej pani Jarmilky.                                          
(red)
Odštartovala bowlingová liga seniorov      
Popularita bowlingu vo svete neustále rastie, lebo nekladie na hráčov výrazné fyzické obmedzenia. A možno aj preto ho čoraz viac hrajú dúbravskí seniori. Už pravidelne sa v októbri  koná turnaj jednotlivcov. A teraz pribudla súťaž družstiev pod názvom Dúbravská bowlingová liga denných centier (DBLS).  
„DBLS bude mať päť kôl a vyvrcholí v októbri. Za každé denné centrum môže nastúpiť vždy päť členov, bez ohľadu na pohlavie. Víťazom pohára, ktorý do súťaže venoval starosta Martin Zaťovič, sa stane denné centrum, ktoré za päť kôl zhodí najviac kolkov,“ povedal riaditeľ podujatia Jozef Petrovský.
Prvé kolo, pred ktorým sa uskutočnilo slávnostné otvorenie ligy za účasti starostu Martina Zaťoviča a poslanca Branka Semančíka, sa uskutočnilo 20. marca. Najlepšie darilo Dennému centru 1. Druhé kolo  je na programe 17. apríla. Dejiskom podujatia je Bowling bar.                                                                                                                   
VÝSLEDKY – 1. kolo: DC/1 (M. Mizner, Š. Bajteková, T. Vizinová, P. Bellay, J. Petrovský) 431 bodov, 2. DC/4 414, 3. DC/3 281, 4. DC/2 239. Najlepší jednotlivci (neoficiálna súťaž) – muži: 1. Ľ. Pokojný (DC/4) 121, 2. J. Petrovský 107, 3. P. Bellay (obaja DC/1) 94,  4. F. Švába (CD/4) a M. Mizner (DC/1) po 74, 6. R. Masarovič (DC/3) a S. Čulík (DC/2) po 63. Ženy: 1. E. Barboríková (DC/3) 95, 2. T. Vizínová (DC/1) 89, 3. M. Feketeová (DC/4) 86, 4. A. Tomášová (DC/4) 7:6, 5. M. Hargašová (DC/2) 69, 6. Š. Bajteková (DC/1) 67.
(pet) 
Výsledkový servis
□ FUTBAL
● ZIMNÁ HALOVÁ LIGA – PRÍPRAVKY (U11) – O pohár predsedu OblFZ Bratislava – mesto, 8. kolo: FKP Dúbravka – Vajnory A 10:1. Konečné poradie: 1.FKP Dúbravka 24,... 10. Vajnory B 0.

□ HOKEJ                                                                                                                                                                    
● 1. LIGA JUNIOROV (U20), základná skupina, 38. kolo: Michalovce - HOBA Bratislava 2:4. 39. kolo: Bardejov - HOBA Bratislava 2:7. Konečné poradie: 1. HK Gladiators Trnava 96... 3. HOBA Bratislava 79, 10. HK Marvel Bardejov 21. Semifinále play off , 1. zápas: Dubnica – HOBA Bratislava 5:3, 2. zápas: Dubnica – HOBA Bratislava 3:4 pp. 3. zápas: HOBA Bratislava – Dubnica 4:3 pp, 4. zápas: HOBA Bratislava – Dubnica 5:2. KONEČNÝ STAV SÉRIE: 3:1.
● 1. LIGA DORASTU K-CLASSIC (U18), štvrťfinále play off – 3. zápas: Bardejov – HOBA Bratislava 1:8. Konečný stav série: 0:3. Semifinále play off , 1. zápas: HOBA Bratislava – HC ŠKP Bratislava 2:4. 2. zápas: HOBA Bratislava – HC ŠKP Bratislava 3:5. 3. zápas: HC ŠKP Bratislava - HOBA Bratislava 2:3. 4. zápas: HC ŠKP Bratislava - HOBA Bratislava 2:4. 5. zápas: HOBA Bratislava - HC ŠKP Bratislava 5:6. KONEČNÝ STAV SÉRIE: 2:3.
● LIGA KADETOV, regionálna baráž, skupina západ (9. ŠHT, U15) – 6. kolo: HOBA Bratislava – Piešťany 5:0. 7. kolo: Levice - HOBA Bratislava 3:4. Priebežné poradie: 1. HK Ružinov 11... 3. HOBA Bratislava 8, 7. Levice 2.
● 1. LIGA, STARŠÍ  ŽIACI (8. ŠHT, U14) ZsZĽH, nadstavbová časť – 17. kolo: HOBA Bratislava – Trnava 6:4. 20. kolo (predohrávka): Skalica – HOBA Bratislava 4:4. Priebežné poradie: 1. Slovan Bratislava  32,... 5. HOBA Bratislava 12, 6. Skalica 4.
● 1. LIGA, STARŠÍ  ŽIACI (7. ŠHT, U13) ZsZĽH, nadstavbová časť – 17. kolo: HOBA Bratislava – Trnava 7:7. 20. kolo (predohrávka): Skalica – HOBA Bratislava 3:7. Priebežné poradie: 1. Slovan Bratislava  34,... 4. HOBA Bratislava 15, 6. Skalica 8.
● 1. LIGA, MLADŠÍ  ŽIACI (6. ŠHT, U12) ZsZĽH, nadstavbová časť – 17. kolo: Trnava - HOBA Bratislava 6:4. 20. kolo (predohrávka): HOBA Bratislava – Skalica 3:6. Priebežné poradie: 1. Dukla Trenčín 30,... 4. HOBA Bratislava 14, 6. Skalica 3.
● 1. LIGA, MLADŠÍ  ŽIACI (5. ŠHT, U11) ZsZĽH, nadstavbová časť – 17. kolo: Trnava - HOBA Bratislava 6:3. 20. kolo (predohrávka): HOBA Bratislava – Skalica 4:3. Priebežné poradie: 1. Dukla Trenčín 29,... 4. HOBA Bratislava 10, 6. Skalica 4.

□ VOLEJBAL
● 1. LIGA JUNIORIEK, skupina západ - 15. kolo: ŠŠK Bilíkova – VO HIT Trnava 3:0 a 3:1. Priebežné poradie: 1. COP VOLLEY Nitra 77, 2. VK Slávia UK Dráčik 73, 3. ŠŠK Bilíkova 73,... 10. UKF Nitra 8.
● 2. LIGA JUNIORIEK a KADETIEK, skupina o 1. - 6. miesto, 5. kolo: ŠŠK VIVUS Bratislava kad. A - ŠŠK Bilíkova kad B 3:0, VK Slávia UK Dráčik  B - ŠŠK Bilíkova kad. A 0:3. 6. kolo: ŠŠK Bilíkova kad. B - ŠŠK Bilíkova kad. A 0:3. 7. kolo: ŠVK Pezinok - ŠŠK Bilíkova kad. B 3:0, VK Slávia UK Dráčik A - ŠŠK Bilíkova kad. A 0:3 Skupina o 7. – 12. miesto, 6. kolo: ŠŠK Bilíkova jun. B – ZK IMA VK 3:0. 7. kolo: ŠŠK VIVUS Bratislava jun. B - ŠŠK Bilíkova jun. B 3:1
● M-SR STARŠÍCH ŽIAČOK, oblasť Bratislava, skupina o 1. – 6. miesto,  4. kolo: ŠVK Pezinok - ŠŠK Bilíkova B 3:0 a 3:0, ŠŠK Bilíkova A – ŠŠK VIVUS Bratislava 3:0 a 3:0. 5. kolo: ŠŠK Bilíkova B – VK Slávia UK Dráčik 0:3 a 0:3,VK Studienka -. ŠŠK Bilíkova A 0:3 a 0:3. 6. kolo: ŠŠK Bilíkova B - ŠŠK Bilíkova A 0:3 a 0:3. Skupina o 7. - 14. miesto, 4. kolo: GAB Senec - ŠŠK Bilíkova C 3:0 a 3:0. 5. kolo: VK GAB Senec  - ŠŠK Bilíkova C 3:0 a 3:0. 6. kolo: VK Slávia UK Dráčik D - ŠŠK Bilíkova C 3:1 a 2:3.

□ FUTSAL
● 2. SLOVENSKÁ LIGA MUŽOV, región Bratislava – 18. kolo: Predators - Katenačo Dúbravka 10:8. 19. kolo: Matadors - Katenačo Dúbravka 14:4. Konečné poradie po základnej časti: 1. PKE Mystery 48,... 16. Katenačo Dúbravka 5, 18. ŠK Račišdorf 4.

□ BEDMINTON
● 4. LIGA MIEŠANÝCH DRUŽSTIEV, skupina juhozápad, 1. kolo:  Dúbravský bowlingový klub (DBK) B – MBK Eberhard Malinovo C 8:0, DBK C – Malinovo B 1:7,  DBK B – BK Šamorín 6:2, DBK C – Malinovo C 5:3, DBK B – Malinovo B 7:1, DBK C – Šamorín 3:5.
(jop)      
Baví ťa futbal? Tak príď medzi nás! 
Futbalový klub FK Dúbravka  rad privíta nových členov. V zrekonštruovanom areáli nájdu deti ideálne podmienky pre svoj športový rozvoj. Aj vy môžete prispieť k rastu a novému smerovaniu klubu. Vďaka futbalu získaš množstvo kamarátov a zážitkov. Prihlasovať sa môžu chlapci aj dievčatá. Príležitosť hrať futbal dá klub každému, pretože futbal je hra pre všetkých. Všetky informácie získate na tel. č. 0905322941, 0905613897, 0264364489, alebo mailom na fkdubravka@fkdubravka.sk.                                           
(efý) 
Veľké upratovanie
Pridajte ruku k dielu. Vítaní sú všetci, stačí mať chuť. Deň Zeme bude trvať tri dni od 20. do 22. apríla
20. apríla –  miestny úrad upratuje vo viacerých lokalitách, 21. a 22. apríla – verejnosť – vrecia na odpad budú k dispozícii
Záujemcovia, nadšenci a všetci, ktorým nie je Dúbravka ľahostajná, s a môžu hlásiť na referáte životného prostredia: Ing. Zuzana Knetigová,  02/60101152, knetigova@dubravka.sk         
Zimányi a po tretí raz Raffayová
Vo vestibule Domu kultúry sa uskutočnil už tretí ročník seniorov Dúbravky v stolnom tenise
Súťaž mužov vyhral Rudolf Zimányi, ktorý pred rokom skončil na druhom mieste. U žien triumfovala už po tretí raz za sebou Mária Raffayová. Turnaj organizovala Rada seniorov a Komisia športu.  
Štyri ženy hrali systémom  každá s každou. Jedenásť mužov bolo rozdelených do troch skupín a víťazi postúpili do finálovej skupiny. O víťazovi celého turnaja nakoniec rozhodol posledný zápas celého turnaja medzi Svitokom a Zimányim. Početná kulisa divákov ocenila každú výmenu, lebo naozaj sa bolo načo pozerať. Mimochodom obaja hráči majú spolu viac ako 150 rokov!                                                                                                                                                                
Po turnaji ocenili troch najlepších v každej kategórii hodnotnými vecnými cenami a medailami. Najlepších mužov a ženy dekorovali starosta Martin, Zaťovič, poslanci MČ Dúbravka Branko Semančík a Juraj Štekláč a koordinátorka Rady seniorov Zuzana Marková.                                                                                                                                               ■ VÝSLEDKY – muži, A. skupina: R. Zimányi – F. Švába 2:0, Zimányi – V. Kotek 2:0, Kotek – Švába 2:0. Poradie: 1.Zimányi, 2.Kotek, 3.Švába. B skupina: F. Brunovský – R. Juska 2:0, S. Vozár – Brunovský 0:2, Juska - Vozár 0:2. Poradie: 1. Brunovský, 2. Vozár, 3. Juska. C skupina: M. Tibenský – M. Svitok 0:2, V. Lišťák – A. Móza 0:2, Svitok – Móza 2:0, Tibenský – Lišťák 0:2, Lišťák – Svitok 1:2, Móza – Tibenský  2:0. Poradie: 1. Svitok, 2. Móza, 3. Lišťák, 4. Tibenský.
Finálová skupina: Zimányi – Brunovský 2:1, Brunovský – Svitok 0:2, Svitok – Zimányi 1:2. 
Konečné poradie: 1. R. Zimányi, 2. M. Svitok, 3. F. Brunovský. 
Ženy: M. Raffayová – N. Lišťáková 2:0, M. Ivančová – H. Čulíková 2:1, Lišťáková – Ivančová 2:0, Raffayová – Čulíková 2:0, Čulíkova – Lišťáková 0:2, Ivančová – Raffayová 0:2. 
Konečné poradie: 1. M. Raffayová, 2. N. Lišťáková, 3.M. Ivančová, 4. H. Čulíková.     
Jozef Petrovský                                
Priorita prvé miesto i herný prejav    
Peter Gaži, tréner FK Dúbravka: Neriešime kde hráme, chceme byť dominantní v každom zápase        
Víťazstvom v Chorvátskom Grobe, ktoré sa rodilo nečakane ťažko, začal FK Dúbravka odvetnú časť v piatej futbalovej lige. Jesennú časť vyhral MŠK Senec o bod pred Dúbravkou a o ďalší tri pred Novou Dedinkou. Oboch súperov privítali na jeseň naši futbalisti na vlastnom ihrisku a preto jar budú hosťovať u nich.   
Peter Gaži sa veľmi rýchlo dohodil s majiteľom klubu Miroslavom Jankym st. na spolupráci a deviateho augusta viedol už prvý tréning. O cieľoch mužstva pred sezónou vtedy hovoril: „Cieľ, čo sa týka tabuľkového postavenia, som mužstvu pred sezónou nedal. Mojou snahou bolo začať hrať atraktívny futbal, postavený na držaní lopty a vysokom napádaní súpera. Druhým cieľom bolo vytvoriť dobrý kolektív, ktorý sa v prvom rade baví futbalom.“ Bol mladý tréner spokojný s jesennou časťou?                                                                                        
„S hrou som bol spokojný, prilákali sme ľudí na štadión, ktorí nás po každom zápase odmenili potleskom. Viem, že naše mužstvo má potenciál, aby hralo ešte lepšie. Čo sa týka umiestnenia, nie som spokojný Ak by nebolo kontumačnej výhry Senca v zápase s Hrubým Šúrom, ktorý na ihrisku prehral, mali by sme o dva viac a patrila by nám prvá priečka.“ A to nespomenul nešťastnú domácu remízu so Sencom, keď hostia vystrelili na domácu bránku iba dvakrát a a dali dva góly.                                                                                                                         Toľko k jesennej časti, keď Dúbravka desať zápasov vyhrala, jeden remizovala a dva prehrala (Vajnory B, Malinovo). Ako prebiehala príprava na odvetnú časť?  „Začala v polovici januára. Všetky tréningové jednotky boli smerované k tomu, aby naša športová forma bola najlepšia v deň prvého majstrovského zápasu. Odohrali sme osem priateľských zápasov. Dva zápasy sme hrali s treťoligistami, keď jeden sme remizovali a druhý vyhrali,“ uviedol Gaži              Jar bude z pohľadu Dúbravky veľmi náročná, lebo odohrá doma len päť stretnutí, vonku osem, Doma sa mužstvo predstaví až v štvrtom jarnom kole. „Neriešime kde hráme. Chceme byť dominantní v každom zápase a hrať ofenzívny futbal za každých okolností a na každej hracej ploche. Pôjdeme od zápasu k zápasu?“ skonštatoval tréner. Pochopiteľne spokojný po skončení bude s prvou priečkou, ale jeho prioritou zostáva herný prejav.                                   
Obmena v kádri počas zimy bola výrazná. P. Gaži: „Vzhľadom k tomu, že máme jedny z najlepších podmienok na trénovanie v Bratislave, kvalitný tréningový proces a dobré postavenie v tabuľke, sa nám podarilo dotiahnuť do mužstva sedem nových hráčov. Na jarnú odvetu sa pripravoval tento káder:                                                                                                           Dobrev, Lomjanský, Zechmeister, M. Kollár, Pikáli, Hozlár, Gubrica, Gullár (prišiel z SV Stripfing), Harton, Belák (TJ Nové Sady), Bodinger, J. Kollár, Mistrík (FK Ž. Podbrezová), Vacula, Cibák, Vohralík, R. Sýkora, A. Blanár, Velčický (OŠK Lipová), Vítek (MŠK Fomat Martin), Spišiak (ŠK Zornička Riečka), V. Sýkora, Budvessel, Rybecký, Gašparovič, Bátora, Joščák, Mach, Böhmer (MŠK Iskra Petržalka), Zajíček.
Ako vidí účinkovanie žien Dúbravky v druhej a mužov v piatej lige Miroslav Janky ml., tajomník klubu a ISSF manažér? „Muži majú kvalitné mužstvo, ktoré má výkonnosť vyššiu ako na piatu ligu. Svoju kvalitu musia ale potvrdiť v jednotlivých zápasoch. V kádri žien nastali počas zimnej prestávky menšie zmeny, ale cieľ zostáva rovnaký – udržať sa v hornej časti tabuľky a predvádzať minimálne také výkony ako počas jesene.“                                            
Tajomník klubu nám prezradil novinky z mládežníckeho futbalu. „Počas zimnej prestávky sme sa snažili zastabilizovať hráčsky a trénerský kolektív. V súčasnosti máme dvoch trénerov pre každú mládežnícku kategóriu. Máme záujem o doplnenie kádrov o nových futbalistov, alebo futbalistiek. Nemáme stanovené konkrétne výkonové ciele, ale chceme aby deti futbal bavil, aby boli spokojní aj rodičia. 
Podmienky a zázemie na trénovanie a futbal sme vytvorili také, aké nám môže závidieť nejedno mužstvo z Bratislavy a jej okolia. Chcel by som týmto poďakovať spoločnosti FK CRA s.r.o  za finančnú a materiálnu podporu, bez ktorej by možno futbal v starej Dúbravky už ani neexistoval.“
Jozef Petrovský 
DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia: Vladimír Straka (predseda),  Mgr. Marcel Burkert, Maroš Repík, Peter Hanulík, Pavel Vladovič, Jozef  Petrovský (členovia) * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navratil@dubravka.sk *  Layout © Ľubo Navrátil * Tlač: Mafra, a. s. * Redakcia si vyhradzuje právo krátenia, úpravy aj neuverejnenia neobjednaných 1ríspevkov  * Nevyžiadané príspevky a podkladové materiály nevraciame  * Reg. číslo EV4115/10 * ISSN 2453-854X * Vyšlo 3. 4. 2018.